ועדת הפנים ואיכות הסביבה, כנסת 18, פרוטוקול מספר 193, 2010-04-21 11:00

דוד אזולאי: רבותיי, כמעט צהריים טובים לכם.

דוד אזולאי: אני מקדם את כולם בברכת ברוכים הבאים, בראשות ראש המועצה המארח, שאנו מודים לו על שהסכים לשמש לנו אכסניה לדיון החשוב.

דוד אזולאי: אני רוצה להודות למפקד המחוז ולצוות הבכיר, לנציגי יושב ראש המועצה הדתית, נציגי מע"צ ושירותי הכבאות, נציגי משרד הדתות ומשרד התיירות, התחבורה והבריאות, רשות הטבע והגנים.

דוד אזולאי: גם שירותי הכבאות נמצאים פה, גם זק"א ו-"הצלה", וגם שירותי מד"א תיכף יגיעו.

דוד אזולאי: הדיון היה אמור להתקיים בשנה שעברה לאחר אירוע מירון, מתוך כוונה להודות לכל אלו שעסקו במלאכה, אבל היות ולקח זמן רב עד שקיבלנו תשובות בנושא הזה כבר היה מאוחר ולכן החלטתי שהשנה נקיים את הדיון הזה לפני אירועי ל"ג בעומר.

דוד אזולאי: אני רוצה לנצל את ההזדמנות כדי להודות לכל אלו שעשו עבודה יוצאת מן הכלל בשנה שעברה.

דוד אזולאי: מי שעקב מקרוב אחרי האירוע של שנה שעברה יודע שהייתה שביעות רצון, הציבור היה מרוצה.

דוד אזולאי: לכן, ועדת הפנים תפקידה לא רק לבקר אלא גם לשבח.

דוד אזולאי: יחד עם זה, בשנה שערה היו מספר תקלות וזה הזמן להציף אותן.

דוד אזולאי: לפני שנציף את התקלות אנחנו נבקש את ראש המועצה האזורית לפתוח את הדיון.

דוד אזולאי: אני מבקש מכל החברים שמשתתפים בדיון, מתנהל פרוטוקול כמו בכל דיון.

דוד אזולאי: אני מבקש מכל מי שמקבל רשות דיבור להציג את שמו ותפקידו, ומי שמבקש רשות דיבור יכול להעביר פתק למנהלת הועדה הגברת יפה שפירא.

דוד אזולאי: רשות הדיבור לראש המועצה.

עמית סופר: בוקר טוב לכל החברים והחברות, חבר הכנסת דוד אזולאי, מפקד המחוז ושאר הנכבדים.

עמית סופר: כפי שצוין על ידי חבר הכנסת, חשנו בשנה הקודמת באירוע האחרון וקיבלתי גם פידבקים מתושבים ומאורחים שאירוע כזה לא היה דומה לו מבחינת הסדר המופתי.

עמית סופר: אני מאמין, עם כל הקושי, שהשנה הזו יהיה אפשר לתרגם את ההצלחה בשנית.

עמית סופר: כל זאת כמובן בשיתוף פעולה מלא של כל הגורמים.

עמית סופר: חשוב לציין שהייתה התחשבות בתושבים שלנו, אבל יש לעשות בדיקה יותר מדוקדקת בנושא מעברי אורחים, לבדוק איך אפשר להקל יותר בהתנהלות.

עמית סופר: חשוב לראות את השיפורים שנעשים על ידי מע"צ, בראשות ראובן אדרי, בנושא תשתיות, מדרכות, מעקי בטיחות, ביוב ועוד.

עמית סופר: כל הדברים הולכים ומשתפרים משנה לשנה, האורחים והתושבים חשים שנושא הרשב"י מקבל זווית אחרת והתמקדות אחרת.

עמית סופר: אני רוצה לאחל לכולנו בהצלחה ושיהיה הרבה שיתוף פעולה, שנעבור את האירוע הקרוב ללא נפגעים, עם כל הבטיחות וכל המתבקש.

עמית סופר: תודה רבה.

דוד אזולאי: תודה רבה.

דוד אזולאי: אני רוצה לציין שנציגי המועצה למקומות קדושים לא נמצאים פה עדיין.

אליהו ליפשיץ: מסרו לי שהם כבר יגיעו.

דוד אזולאי: אוקיי.

דוד אזולאי: אדוני מפקד המחוז, אני מבקש לשמוע ממך קודם כל איך אתם נערכים בהתחשב בעובדה שהשנה ל"ג בעומר חל במוצאי שבת, וודאי לקחתם את זה בחשבון כדי להימנע מחילולי שבת.

דוד אזולאי: שנית, בעקבות האירוע של שנה שעברה אני מבין שהופקו לקחים, אני מבקש שתאמר לחברי הועדה אילו לקחים הופקו ואיך אתם מתכוונים ליישם אותם.

דוד אזולאי: רק אזכיר, בנושא אחד שהייתי מעורב בו שנה שעברה הייתה בו בעיה קטנה ולא מרכזית, בנושא רבנים שביקשו לעלות להר, הייתה שם בעיה והיינו נאלצים להתערב על מנת לאפשר גישה נוחה לאותם אנשים.

דוד אזולאי: אני אומר זאת ומציין שנית – שהאירוע התנהל תחת סדר מופתי ובשיתוף פעולה, ורק היו כמה בעיות קטנות.

דוד אזולאי: אבקש ממפקד המחוז לדבר על ההיערכות ואחר כך לדבר על הפקת הלקחים.

שמעון קורן: ראשית, קבוצת האנשים שיושבת כאן ונתחיל בדובר המחוז יהודה ממן, יואל שדה שהוא מפקד משטרת התנועה הארצית מחוז צפון ועיקר הנטל נופל על כתפיו ועל מפקדו ראש אגף התנועה ישראל ג'יבלי, שהיו שותפים מלאים בשנה שעברה, וזה יחזור על עצמו גם השנה.

שמעון קורן: מפקד תחנת צפת היוצא אופיר רן גם נמצא פה, הוא אמנם סיים את תפקידו בצפת אבל מכיר את האירוע.

שמעון קורן: איתו נמצא גם ראש משרד הסיור בתחנת צפת, קצין אישים ואבטחה, שמעוני עמוס שהיה בשנה שעברה מפקד תחנת צפת והשנה הוא קצין אגף מבצעים של המרחב והוא עוסק בעשייה.

שמעון קורן: גם איתן רב, שהוא קצין אגף התנועה של מרחב גליל מכיר את האירועים הללו עוד מהימים המכוניות היו מגיעות ללא מחסומים.

דוד אזולאי: אז עם ישראל היה קטן יותר.

שמעון קורן: היו מגיעים הרבה פחות במכוניות, היו פחות תאונות דרכים ופחות איומים, והיה ברור לכולם שיהיה אסון גדול אם לא יסודר העניין.

שמעון קורן: מאז עברנו כברת דרך.

שמעון קורן: אני חייב להזכיר את אדרי שהיה עד שנה שעברה איש משטרה, היה מפקד אגף התנועה והתגורר כאן תקופה ארוכה.

מנחם אליעזר מוזס: מי היום במקומו?

שמעון קורן: כפי שאמרתי מחליפו הוא ישראל ג'יבלי, הוא היה מפקד מתנ"א צפון.

שמעון קורן: אני רוצה לציין שכל ההחלטות הן פיקודיות.

שמעון קורן: האנשים שיושבים כאן מייצגים אלפי שוטרים.

שמעון קורן: אין אירוע יותר גדול מבחינת סדר גודל בארץ – לא ברכת הכוהנים ולא אירועים גדולים אחרים.

שמעון קורן: מאות אלפי אנשים מגיעים לכאן.

שמעון קורן: האיומים הביטחוניים בכל מקום בארץ הם האיומים החשובים ביותר.

שמעון קורן: שלא ישתמע חלילה שיש מידע או תרחיש אפשרי, אבל אנחנו נערכים לכל איום ביטחוני שהוא.

שמעון קורן: התרחיש השני הוא עומסי התנועה.

שמעון קורן: מאות אלפי אנשים מגיעים באוטובוסים ובכלי רכב פרטיים, התנועה גם בימי חול המועד סביב הכינרת ויום העצמאות אפילו לא משתווה לתנועה בל"ג בעומר להר מירון.

שמעון קורן: תיכף תשמעו סקירה מאגד על כמות האוטובוסים.

שמעון קורן: אירוע ופולחן דתי כזה מחייבים שינוי מהשגרה תוך שימוש באלפי שוטרים ולוחמי מג"ב, כולל שוטרי תנועה ושוטרי סיור.

שמעון קורן: אני אתחיל בהמלצות המשטרה על עבודת התשתיות שנעשתה, אני חייב לציין שבשנה שעברה היה שיפור בדמות מנהרה.

שמעון קורן: השיפורים שנעשו השנה על ידי מע"צ ועל ידי וועדת החמישה מבחינת הכוונה שנציגיה לא נמצאים פה – הרב דרעי נמצא?

דוד אזולאי: הגיע הרגע.

שמעון קורן: אני מניח שישלימו את הסקירה שלי.

שמעון קורן: היום אנחנו מוכנים גם מבחינת תאורה, חניונים רחוקים, ועוד – התקדמנו בהרבה משנה שעברה.

שמעון קורן: אין שום ספק שזו עבודה של אותם גורמים שעשו כמעט כל שניתן היה לעשות בתקופה הזאת לשיפור התשתיות.

שמעון קורן: אין כמעט דרישה משטרתית שלא נענתה, ראובן או הרב דרעי יוכלו להיכנס לכך.

שמעון קורן: ישנם שיפורים גם בעניין ההתחשבות.

שמעון קורן: אנחנו רוצים להתחשב בכולם, לכל אחד יש את הזכות להגיע כמה שיותר מהר וכמה שיותר קרוב.

שמעון קורן: יש לנו כלל משטרתי שאנחנו לא מתעדפים אוכלוסיות, אסור להגיע למצב שאיש שוהה בפקקים ומגיע בסוף מותש וצריך עוד להמתין כי יש תעדוף.

שמעון קורן: יש לנו תוכנית של מעגלים חיצוניים, שמביאה אלפי חוגגים שיוכלו להגיע.

שמעון קורן: אין שום ספק שמי שנפגע מהתנועה יהיה תושבי האזור, כמו בכל יום אחר.

שמעון קורן: לכן אנחנו מגבילים.

שמעון קורן: חלק אומרים שיש בעיה מפני שמדובר במוצאי שבת.

שמעון קורן: אני רוצה לומר לכם שיש לכך יתרון – השעה תהיה פחות עמוסה בכבישים.

שמעון קורן: בעניין תושבי האזור, מדובר יהיה בהצגת תעודה מזהה למי שמגיע מתוך הישוב.

שמעון קורן: בעניין האורחים יהיו לנו שאטלים, אנחנו יודעים שאנחנו פוגעים בזכות האורח להגיע באותו רגע אבל יש בזה צורך אבל כולם אורחים שלנו.

שמעון קורן: מבחינת אישים מאובטחים שצריכים להגיע עד להר, מדובר בשיקול דעת שלנו.

שמעון קורן: אין אישורים בכתב לאף אחד לעלות מטעמי ביטחון ושמירה על הסדר הציבורי.

שמעון קורן: בשנים הקודמות היו שלושת אלפים אישורים במעגל הפנימי – המשמעות היא מניעה מהאוטובוסים לנסוע.

שמעון קורן: השנה לא יהיו אישורים.

שמעון קורן: אישים שאנו חוששים לביטחונם האישי, מהסיבה הזו בלבד אנחנו נכניס אותם לאתר עד לסביבת הקבר, תלוי במספר האנשים שיהיו בסביבה.

שמעון קורן: יש לנו תוכנית לכך ואני חושב שהיא תוכנית טובה, ובנוסף יהיה גם מענה טלפוני.

שמעון קורן: אם מישהו חושב שמדובר רק על מאות אנשים הוא טועה ומטעה, כי אין מקום על ההר.

שמעון קורן: אם חלילה מישהו יפגע בגלל דחיפות ואנשים זה יהיה רע, אנחנו עומדים על התקן של האנשים, יש לנו את ההבנה והידע וכן את המודיעין הטוב.

שמעון קורן: אני אומר אמירה קשה, אבל החלטנו את ההחלטה לא להוציא אישורים משום שבעבר היה מסחר באישורים.

שמעון קורן: גם בכוחות הביטחון שנותנים דוגמא אישית אין רכב איתם – לא מפקד המחוז ולא סגנו.

שמעון קורן: כולם ראו זאת בשנה שעברה כדוגמא אישית.

דוד אזולאי: כשאדוני אומר "אישים" הוא מתכוון גם לאדמו"רים ולרבנים?

שמעון קורן: אני מתכוון לאישים שהגעתם להר מחייבת אבטחה.

דוד אזולאי: אישים זה מבחינתי שרים, אלא אם אתה כולל בקטגוריה הזו אנשים אחרים.

שמעון קורן: אני לא מדבר רק על אנשים ששירות הביטחון הכללי אמון על ביטחונם האישי, אלא לכל מי שזקוק לאבטחה.

שמעון קורן: אנחנו כוללים בהגדרה גם אדמו"רים וכל מי שחפץ להגיע.

שמעון קורן: אנחנו נבחן את זה ונעלה אותו על ההר עם הרכב שלו.

שמעון קורן: כמובן חברי כנסת על פי חוק החסינות לא צריכים פיקוח, בשנה שעברו הסתובבו חברי כנסת חופשי.

מנחם אליעזר מוזס: אני גם העליתי כמה אדמו"רים ביוזמתך.

שמעון קורן: לא יוזמתי האישית, זה לא עניין אישי.

שמעון קורן: מדובר בשלוש מאות עד ארבע מאות איש שהם בעדיפות ראשונה.

דוד אזולאי: אדוני מפקד המחוז, אולי תפרט קצת יותר בעניין זה?

דוד אזולאי: אחת הנקודות שעלו בשנה שעברה שאני רוצה שנתמקד בהן – כאשר אותה אישיות מגיעה, האם אוספים אותם מנקודה כלשהי?

דוד אזולאי: איך עוברת הפרוצדורה?

שמעון קורן: אני מניח שגם אתה יודע שהרשימה של האדמו"רים והרבנים ארוכה מאוד.

שמעון קורן: אנו מדברים על אישיות שמאובטחת על ידי המשטרה, שהכניסה שלו היא בעייתית מאוד.

שמעון קורן: נעביר אותו לפני המחסומים ונלווה אותו ברכבו עד להגעה.

שמעון קורן: אגב, רוב האדמו"רים מתאמים לפני, הם לא מייחסים חשיבות עליונה לשעת ההגעה.

שמעון קורן: בשנה שעברה קובי עסק בזה והיה תיאום.

שמעון קורן: לא תהיה בעיה ולא תהיה פגיעה באיש.

שמעון קורן: המודל של שנה שעברה נתן כבוד גדול לרבנים ולאדמו"רים שעלו, וגם אנשים אחרים עלו – ואין מה לעשות, אחד בא על חשבון השני.

שמעון קורן: אם יש מאות אנשים מסתובבים במעגל הצר, האוטובוסים לא זזים והם נכנסים למלכוד ויש צורך בצוותי הסעה.

שמעון קורן: במודל שלנו לא יהיה צורך בזה.

מנחם אליעזר מוזס: יש לי שאלה.

דוד אזולאי: רק תיקח בחשבון שמפקד המחזור עוד לא סיים את הסקירה שלו.

מנחם אליעזר מוזס: כן, זו שאלת הבהרה.

מנחם אליעזר מוזס: מדוע אי אפשר ליישם תוכנית שמסרתי לשר המשטרה, שבמחשב המשטרתי יהיו רישומים על אנשים – חמישים או שישים, על פני עשרים וארבע שעות.

מנחם אליעזר מוזס: אתם תראו את הרבו את מספר הזהות שלו ותוכלו לתת לו לעבור.

מנחם אליעזר מוזס: אני שמעתי רעיון להעביר אותם דרך בורמה ב', אני בשנה שעברה כבר הגעתי כחבר כנסת ולא נתנו לי להיכנס.

שמעון קורן: זו הייתה תקלה שתוקנה, את כל התמונות של חברי הכנסת כולל כולם ידענו.

מנחם אליעזר מוזס: אני שואל מדוע אי אפשר היום בעולם המחשבים שיהיה אצלכם את הנתונים מראש.

שמעון קורן: אני אשיב לך.

שמעון קורן: מבחינה טכנולוגית אנחנו במקום הכי טוב.

שמעון קורן: אין פיתרון כפי שהצעת, שוטר לא צריך להתחיל להתעסק עם רשימות באמצע האירוע, וזה נאמר מניסיון.

שמעון קורן: אנחנו מודעים לנקודות הקצה שלנו, שהן בעייתיות, ובגלל זה כלל ההנהלה נמצאת.

שמעון קורן: השיטה שלנו היא הפשוטה ביותר, ולכן היא תמיד עובדת – שיטות מתוחכמות לא עובדות באירועים כה גדולים.

שמעון קורן: מניסיוני הרב אני אומר לך שאין רשימה של שמות כאלו, גם לא של מאה אנשים.

שמעון קורן: הרשימה הכי קטנה שקיבלנו אי פעם היא רשימה של ארבע מאות איש, אין רשימות של פחות מכך.

מנחם אליעזר מוזס: ואם אצליח לגבש לך רשימה של מאה איש?

מנחם אליעזר מוזס: לא להנפיק רישיונות, אני נגד.

שמעון קורן: אנחנו מכירים את הפלגים ואת מי שמגיש לנו את הבקשות.

שמעון קורן: זה לא לפורום הזה לומר על מי מחליטים, אף אחד לא ייפגע אבל כולם או כל הרשימות לא יעלו בוודאות.

שמעון קורן: יש את אלו שאנחנו צריכים לאבטח אותם מטעמים שלנו.

שמעון קורן: ככל שנעמיס יותר בדרישות זה יפגע באנשים אחרים שרוצים לעלות.

שמעון קורן: יש למצוא את שביל הביניים, יש לעשות משהו שיכבד את אותם אדמו"רים ורבנים שיגיעו בבטחה, שזה דבר חשוב לשמור על כבודם.

שמעון קורן: אפשר למצוא פיתרון לא של חלוקה לדרגים שאנחנו הרי לא יכולים לעשות, אלא אפשרות לעלות בשאטלים.

שמעון קורן: הרב הלפרין שנמצא פה ואורחי המושב מירון נכנסים עם שאטל.

שמעון קורן: הרי אורחי המושב סובלים גם הם.

מנחם אליעזר מוזס: מתי סגירת הישוב?

שמעון קורן: כבר ביום שישי נפקח על מי שנכנס.

מנחם אליעזר מוזס: זאת אומרת שאם הצעתי לחסידים להגיע לישוב ביום חמישי בלילה לא תהיה להם בעיה?

שמעון קורן: לתוך הישוב תהיה להם בעיה.

מנחם אליעזר מוזס: אבל אני רוצה שיבואו עוד חסידויות מבעוד מועד כדי למנוע עומס.

שמעון קורן: לא תהיה בעיה להגיע ליישובים, אנחנו נאפשר כניסה עד יום שישי.

שמעון קורן: ביום שישי מהבוקר יהיו שאטלים.

שמעון קורן: אנחנו נסגור בכל המחסומים.

שמעון קורן: לתושבי המקום לא תהיה בעיה להיכנס, אורחי המקום שיופיעו ברשימות יוכלו להיכנס, המקום יהיה מאובטח וסגור והכניסה תהיה סלקטיבית מיום שישי.

שמעון קורן: ההיערכות שלנו מתחילה שבוע לפני.

מנחם אליעזר מוזס: שלא יהיו חילולי שבת חלילה.

שמעון קורן: חלילה, מה פתאום.

שמעון קורן: חילולי שבת בתחום המושב הם כל יום שבת, אבל ההיערכות המבצעית עונה על הקריטריונים של הרבנים שלנו, אין פעילות של חילול שבת.

שמעון קורן: הכול לפיקוח נפש ולטובת הביטחון.

מנחם אליעזר מוזס: לפני ארבע שנים, בשנת תשס"ז, זה היה במוצאי שבת והיו חילולי שבת.

שמעון קורן: אני מבין, אנחנו צריכים לנהוג באחריות.

שמעון קורן: אני מבין את מה שאתם אומרים, אתם לא רוצים לפגוע בכבודו של אדם מכובד, ואתם צריכים לתת לנו לעשות את עבודתנו.

דוד אזולאי: אני חייב לציין שהתשובה שלך לא מניחה את הדעת.

דוד אזולאי: לא שמענו ממך דברים ברורים על פתרון הבעיה למרות שאני סומך עליכם שתמצאו את הפתרון.

דוד אזולאי: אתם יודעים שהנושא מורכב, ואני מודיע שאני לא מוכן שועדת הפנים תתערב בכך, שכן אם נתערב אנחנו לא נצא מזה לא בחמש מאוד איש ולא באלף איש.

דוד אזולאי: אני מצפה מהמשטרה שיהיה מענה הולם לכל אותם אישים שרוצים להגיע והם מגיעים.

דוד אזולאי: לא ייתכן שרבנים ואדמו"רים ימתינו זמן רב כפי שהיה בשנה שעברה.

דוד אזולאי: אנחנו לא מסתכלים על העבר אלא רואים את העתיד, ולנו חשוב שהנושא יקבל מענה הולם.

דוד אזולאי: רב עיר שמציג תעודה לא צריך להמתין.

דוד אזולאי: יש רבנים שאינם רבי עיר ואינם אדמו"רים, אני לא רוצה לתת שמות אבל אני רוצה לומר שיש לתת לנושא מענה הולם כדי שיגיעו בבטחה.

שמעון קורן: כן, אבל לא על חשבון הציבור.

דוד אזולאי: כל דבר הוא על חשבון הציבור, השאלה היא על כמה אנשים מדובר.

דוד אזולאי: אין לי עניין שועדת הפנים תיכנס לנושא אבל יש לתת מענה.

דוד אזולאי: אני לא מוכן לתת רשימה כי אני יודע מה תהיה התוצאה הסופית.

אריה ביבי: אני מבקש לומר משהו.

אריה ביבי: אני קודם כל מברך את המשטרה, אני חושב שהיא עשתה ועושה עבודה טובה.

אריה ביבי: אני בטוח שמשנה שעברה לשנה הזו עוד יהיה מקצה שיפורים של הפקת לקחים.

אריה ביבי: אולי הייתי מבקש שיהיה איש משטרה שיהיה איפה שמתאספים אנשים, יזהה את אותם רבנים ויפנה אותם לקצין שמשנע את האנשים להר.

אריה ביבי: אני חושב שיש צדק באי חלוקת אישורים.

דוד אזולאי: אני מודיע לך שנושא האישורים כלל אינו על סדר היום.

אריה ביבי: בכל אופן, מה שאותי מעניין מאוד לאורך השיחה לא היה העלייה להר של האדמו"רים, אלא דבר אחר.

אריה ביבי: אני לא נכנס לתוכנית אבל אני רוצה לשאול האם יש דרך מילוט מסודרת לפינוי ההר אם חלילה קורה משהו?

דוד אזולאי: אנחנו עוד נדון בזה, גם אני לא רוצה כרגע להתמקד בנושא הזה.

שמעון קורן: רק בנושא המילוט, אני הזכרתי את כל התשתיות, מנהל מע"צ פה יוכל דבר על כך.

שמעון קורן: השנה נעשה הכול על ידי רשות הטבע והגנים כדי שיהיה אפשר לשפר לתועלת הציבור ועם זאת לא לפגוע בחי ובצומח.

אריה ביבי: אני שואל, אם קרה משהו האם יש ציר סטרילי אחר מהציר הקיים?

שמעון קורן: יש מספר צירים, אנחנו ערוכים מבחינה ביטחונית גם לצירים הללו.

שמעון קורן: נעשתה עבודה יוצאת מן הכלל ואני מקווה שלא נצטרך להשתמש בהם.

שמעון קורן: אני מבקש לסכם את דבריי המשטרה ולדבר על הנושאים בהם עוד דרוש תיקון.

שמעון קורן: עצם העובדה שהמושב לא מופרד מהאתר ואין לו יכולת להכיל את האירוע, המשמעות היא שאנו משבשים את החיים במושב וזאת תקלה לאומית.

שמעון קורן: צריכה להיות הפרדה מוחלטת בין האתר הקדוש לבין המושב, בדיוק כפי שנעשה בכותל.

שמעון קורן: הרי מדובר בכל ראש חודש על עשרים אלף איש שמגיעים ועולים לרגל, יש את ז' באדר שהוא גם אירוע מכובד, וגם ביום יום המושב לא יכול להכיל אנשים.

שמעון קורן: המשטרה עדיין, לצערי הרב, למרות גופי התיאום וועדת החמישה, אין מי שלקח אחריות כוללת.

שמעון קורן: המשטרה אחראית על הכול, כולל הצד הטקסי.

שמעון קורן: אנחנו כבר שנתיים לאחר החלטת ממשלה, ולהפיק אירוע דתי הוא אכן הפקת אירוע.

שמעון קורן: אנחנו עושים עבודה מול וועדת החמישה, שהיא הוקמה על ידי משרד המשפטים.

דוד אזולאי: סליחה, מה זה וועדת החמישה?

שמעון קורן: הועדה שמנהלת את האתר.

שמעון קורן: בפועל בסופו של דבר, ההכרעות הכי קשות בתחומים שאינם תחומי הסדר והתנועה, המשטרה צריכה לקבל.

שמעון קורן: אנחנו בדרך כלל עובדים בהפקת אירועים מול מפיקים, ובמקרה זה, זה לא כך.

שמעון קורן: אני מדבר על תחומי אחריות ולא על יום - יום.

שמעון קורן: צריכים הפרדה מהישוב, זה לא יקרה השנה אבל אם לא נתחיל השנה אז גם בשנה הבאה זה לא יתאפשר – וחבל.

שמעון קורן: אני לא יכול להיות מפיק של אירוע, אין לי הכישורים לכך והמיומנות.

שמעון קורן: מישהו צריך להיות מפיק, אולי מטעם משרד התיירות.

שמעון קורן: מתקיימים דיונים אבל צריך לחבר בין הגורמים.

שמעון קורן: יש לוודא שהמשטרה תהיה אחראית רק על הביטחון והסדר, ופחות תטפל באדמו"רים.

שמעון קורן: אנחנו משתפים פעולה גם עם המועצה האזורית.

שמעון קורן: קיימת כרגע בעיית רוכלות, ובעיות נוספות שיש לתת להן פיתרון כדי שהעם לא יתקל ברוכל במעלה ההר.

שמעון קורן: אני רוצה להודות לכל מי שעסק במלאכה, אין לי ספק שנראה את התוצאות בשטח, ונפיק לקחים.

שמעון קורן: מד"א וכיבוי אש פועלים איתנו ככוחות ביטחון, אנחנו תופסים עצמנו גוף אחד שעובד יחדיו ולא ארגונים נפרדים.

שמעון קורן: כמובן אני רוצה להודות למע"צ, אתם תראו את השיפורים בשטח.

שמעון קורן: אני רוצה להודות גם למשרד התיירות ולתושבי מירון.

שמעון קורן: יש להיות מודעים למה שעובר על האוכלוסייה במירון.

שמעון קורן: תודה לחברי הכנסת על ההגעה לפה, אנו רואים בכך דחיפה ותמיכה.

דוד אזולאי: תודה למפקד המחוז.

דוד אזולאי: אני מבקש ממר יוסף שוינגר, מנהל המחלקה למקומות קדושים במשרד התיירות, חברה ממשלתית.

יוסף שוינגר: בוקר טוב לכולם, אני מתנצל על האיחור – לפני כמה שעות נולד לי נכד.

דוד אזולאי: מזל טוב.

יוסף שוינגר: לא הייתי בתחילת הדיון.

יוסף שוינגר: אקדים ואומר שבשנת 2000 כשנכנסו לתפקיד, הקצבת המדינה לכלל אירועי ל"ג בעומר הייתה שמונה מאוד או תשע מאות אלף שקלים.

יוסף שוינגר: שנה אחרי זה, במאמצים רבים זה הועלה למיליון ומאתיים, לאחר מכן מיליון וחצי, ולפני שלוש שנים העלו את זה לשניים וחצי וכמעט שלושה מיליון שקלים.

יוסף שוינגר: אנחנו בשנתיים האחרונות עומדים על תקציב של 6.8 מיליון שקלים לאירועי ל"ג בעומר.

יוסף שוינגר: אני רוצה להצביע על הנתונים כאינדיקאטור לרצינות המדינה בעניין.

יוסף שוינגר: אם פעם היינו צריכים לחזר על הפתחים בכל הקשור לדרישות תקציביות, ונמצאים פה אנשים שיכולים לאמת את דבריי, השנה אני חושב שאין כמעט תביעה או דרישה שלא מעלה בפנינו איזה גורם ואפילו בשבוע האחרון היו שינויים של הרגע האחרון.

יוסף שוינגר: יש תקציב ואנחנו שוברים את הראש איך לתקצב אותו נכון.

יוסף שוינגר: לכן אני אומר, יש להסתכל על חצי הכוס המלאה.

יוסף שוינגר: אנחנו באמצע מהפך עצום – תראו את השינוי משנת 2000 ועד היום.

יוסף שוינגר: אני רוצה לחזור על דברים שאמר לי סגן המפקח הכללי של משטרת ישראל, ניצב במשטרה וכיום השר לביטחון פנים – אהרונוביץ', אמר לי שבכל שנה המשטרה הייתה טוענת שאין מפיק.

יוסף שוינגר: הוא אמר לי כניצב במשטרה וכאיש מג"ב שהיה בשטח שנים רבות שאסור לי להיות המפיק של האירוע, מהסיבה שהאירוע הוא יהודי-לאומי ממלכתי ספונטאני, לא מדובר בהופעה של זמר.

יוסף שוינגר: מדובר באירוע של סדר ותנועה בלבד, וגם אם לא נהיה שם אנשים יגיעו.

יוסף שוינגר: ההחלטה להיות מפיקים אינה שלנו, השר הסביר לי שזה אירוע של סדר ואין זה תפקידנו להיות המפיקים, אלא לתאם בין הגופים השונים.

יוסף שוינגר: יש אנשים שעובדים יומם ולילה ואם היה המפיק לא היה נעשה שינוי דרמטי.

יוסף שוינגר: אני רוצה לספר על התקציבים ולהסביר לכם שהתחלנו במיליון שקלים, ואנחנו עכשיו עומדים בפני כמעט שבעה מיליוני שקלים.

יוסף שוינגר: יש לי עוד שתי נקודות.

יוסף שוינגר: יש שיתוף פעולה אמיתי, ענייני ומקצועי עם כלל הגורמים, בראש ובראשונה עם קציני המשטרה בשטח, עם אנשי מע"צ, אנשי מד"א, משרד הבריאות, אגד, רשות הטבע והגני, ועד מושב מירון והמועצה האזורית, ואם פספסתי מישהו אני מתנצל.

יוסף שוינגר: חשוב שחברי הועדה ישמעו את הדברים – אם לא נהיה תלויים זה בזה נהיה תלויים זה לצד זה.

יוסף שוינגר: הסנכרון בין הגופים חשוב מאוד, אחד צריך להיות תלוי בשני, ובשנים האחרונות מתחיל שיתוף פעולה אמיתי ויש עוד מקום לשיפור.

יוסף שוינגר: בשנה שעברה היה לחץ בשעות הצהריים, אני שמח שמפקד המחוז שלח את קובי בכר, סגן מפקד מרחב גליל, שבשעות הקופחות עמדנו ביחד והעלנו אדמו"ר אחרי אדמו"ר.

יוסף שוינגר: אני אומר זאת כחלק מההסתכלות על חצי הכוס המלאה, אני לא יודע אם כך זה צריך להיעשות.

יוסף שוינגר: לא מדובר על יותר משבעים או שמונים אדמו"רים, אולי צריך לעבוד בצורה אחרת.

יוסף שוינגר: יש לי ניסיון של השנים ובכל מקרה אם מדובר על עשרים וארבע שעות.

יוסף שוינגר: בשנה שעברה הועלה רעיון לסלול את בורמה ב', אני לא מציע שבשביל עשרים וארבע שעות נשב פה ונדבר על זה, אלו דברים שניתנים לפיתרון עם רצון טוב של כלל הגורמים.

דוד אזולאי: אני מציע שבנושא זה, שלא מיצינו אותו, צריך לחשוב אולי בפורום יותר מצומצם על פיתרון.

דוד אזולאי: אני לא רוצה להתמקד בנושא.

יוסף שוינגר: נושא אחרון שאני רוצה להעלות – אני לא מוכן בשום פנים ואופן שאם יש מחלוקת בין גוף כזה או אחר, שהדברים הללו ישפיעו על מירון.

יוסף שוינגר: מבחינת המקומות הקדושים אם יש מתנדבים של "הצלה" הם יתקבלו בברכה ללא חילוקי דעות וכולנו נעבוד ביחד.

יוסף שוינגר: אני לא רואה את הבעיה.

יוסף שוינגר: בשבוע האחרון במקום לטפל בעניינים של פיקוח נפש אנחנו לעתים מוצאים עצמנו מתעסקים בענייני זוטות.

יוסף שוינגר: אני אומר לכם מתוך ניסיון של עשר שנים במקום – אין תחליף למתנדבים של ארגון "הצלה".

יוסף שוינגר: יש להם גישה לציבור הזה.

יוסף שוינגר: למה אי אפשר לעבוד ביחד כלל הגורמים בשיתוף פעולה מלא, בהרמוניה ולא בחשדנות?

יוסף שוינגר: במקום שנתעסק בזוטות בואו נתעסק בעיקר – שזה הצלחת האירוע.

יוסף שוינגר: תודה רבה.

דוד אזולאי: תודה רבה, חבר הכנסת אורי מקלב, בבקשה.

אורי מקלב: תודה רבה לאדוני יושב הראש קודם כל על עצם כינוס הועדה, אני חושב שאתה מביא תועלת מאוד גדולה בעצם כינוס הישיבה במקום הזה בראשותך כדי לוודא שכל התוכניות יצאו לפועל.

אורי מקלב: אנחנו מתכנסים משני היבטים – באמת כדי להודות לכלל הגורמים המעורבים וגם כדי להפיק לקחים.

אורי מקלב: כמובן חברי הכנסת עמיתי שעושים מאמץ להגיע, אתם רואים שגם בכנסת יש ישיבות שההשתתפות פחותה בהן, והיום יש אנשים שעשו מאמץ ועלו למירון כדי להשתתף בישיבה מפני שהם רואים בה את החשיבות.

אורי מקלב: כמובן תודה לכלל אנשי המקצוע שאחראים על הפקת האירוע, כולל משרדי הממשלה – בראשם משרד התיירות והמועצה למקומות הקדושים, וכמובן אנשי המקצוע שמלווים אותם, אנשי המשטרה, אנחנו רואים את המאמצים בשטח כבר למעלה משבוע לפני האירוע ואנחנו מכירים את ההשקעה הרבה ואת האחריות.

אורי מקלב: כמובן יש להודות למע"צ.

אורי מקלב: יש להזכיר את ועדת החמישה, מי שביקר במירון יודע איך היא נראתה בשנה שעברה ואיך היא נראית כיום, במאמץ גדול נעשה שינוי ויש לעמוד על הברכה.

אורי מקלב: יש להודות לאנשי מירון, לתחבורה הציבורית, ולאנשי החירום – מד"א, איכות הצלה, זק"א, ועוד.

אורי מקלב: לא סתם ציינתי את כלל הגורמים יחדיו, הרי כולם קשורים אחד בשני ולא תהיה הצלחת האירוע ללא תפקוד טוב של כולם.

אורי מקלב: כל שנה יש צורך באיזון מפני שנכנסים לשאננות, צריכים להיות ערניים יותר מפני שיש את נושא שבת ול"ג בעומר, אני לא מכיר עוד אירוע מורכב כל כך ובסדר גודל כזה, ועוד אירוע ספונטאני ללא תקדים.

אורי מקלב: אני לא יודע אם כולם פה מודעים לכך, אבל זה היום היחיד בשנה שעל אף שהוא לא חג ולא שבת, רבים לובשים בגדי חג, אפילו אנשים חולים וזקנים מגיעים לאירוע במיוחד.

אורי מקלב: מגיעים לאירוע גם ילדים קטנים למצוות התספורת.

אורי מקלב: מדובר במאמץ רב למילוי המשימות.

אורי מקלב: משימה ראשונה היא להביא שאנשים יבואו בשלום ויצאו בשלום מבחינה ביטחונית.

אורי מקלב: לא רק באירוע עצמו אלא גם בהגעה אליו בכבישים ובדרכים.

אורי מקלב: אנו צריכים לדאוג שלא יהיה קושי רב להגיע כדי שאנשים יגיעו כשהם לא "סחוטים".

אורי מקלב: אני שליח של ועדת הרבנים הארצית למען השבת, ופנו אלי שרבים מכוחות הביטחון שבאים בשבת, לא ייתכן שהאירוע הדתי יהיה מלווה בחילולי שבת.

אורי מקלב: עליכם לעשות ככל שביכולת

אורי מקלב: כם, כפי שאמרתם קודם, כדי שזה יעשה ללא חילולי שבת.

אורי מקלב: בנושא האישים, אני מייצג ציבור בתוך הציבור החרדי, בגלל זה אני מדגיש אני לא מייצג אנשים שונים.

אורי מקלב: שאלת אישים היא לא רק שאלת הכבוד שלהם, אלא שאלת של יראה.

אורי מקלב: אנשים שעומדים בראש החסידויות צריכים לקבל כבוד, ומבחינתם זה פגיעה.

אורי מקלב: זה כמו שיש טקסים ממלכתיים שמלווים בדרך ארץ, מדובר הרי בכבוד שנותן הקהל.

אורי מקלב: צריכים להבין שגם אם יש מסחור ויש אנשים שמנצלים זאת לרעה, עדיין יש להבין את דרישתם של האדמו"רים והרבנים.

אורי מקלב: אי אפשר להתנער מכך, מחובתנו להביא את האדמו"רים בצורה מכובדת.

אורי מקלב: נושא נוסף הוא נותני השירותים.

אורי מקלב: יש ארגונים שמוסרים את נפשם למשך כל השנה, מירון נהפכה לתל - תלפיות, המקום אולי השני המתוייר ביותר בארץ למשך כל השנה, ויש אנשים נותני שירות שם למשך כל השנה, ויש לתת להם גם את האפשרות להגיע, הרי הם לא התוספת אלא המהות.

אורי מקלב: נושא אחר הוא "איחוד הצלה", או ארגונים אחרים כמו זק"א.

אורי מקלב: בכל ארגון יש מתחים מהותיים יותרו מהותיים פחות, בכל ארגון.

אורי מקלב: כאנשי ציבור, כשיש לקחים בדברים שאנחנו נוגעים להם, אנחנו ממתנים את הדברים כדי שלא יצאו החוצה וכדי לאפשר כמה שיותר יישוב של בעיות.

אורי מקלב: אנחנו צריכים לתת את האפשרות, אלו אנשים שמוסרים נפשם כל השנה וגם באירוע שהוא היהלום בכתר הם עושים זאת.

אורי מקלב: עם כל ההערכה לחובשת צעירה, הם יכולים להגיע יותר רחוק ממנה פנימה.

אורי מקלב: אני יודע שהמשטרה עושה כל מאמץ, גם משטרת התנועה, ותפקיד המשטרה באמת לא להיכנס, לא להיות עושי-שלום.

אורי מקלב: אבל לא ניתן למנוע מאנשים לעלות להר, גם אם יש איומים מארגון אחר.

אורי מקלב: יש לקבל החלטה שלא למנוע מ-"איחוד הצלה" את הדברים שהם צריכים להעלות מבחינה מקצועית.

אורי מקלב: אם היו טענות שאמבולנס שלהם שימש כבאסטה, הרי לא היה ולא נברא.

אורי מקלב: אם היו טענות שהם הכניסו חברים שלהם, אנחנו רוצים אחריות בעניין.

אורי מקלב: כל בקשה מקצועית שאתם תדרשו מהם הם יעמדו בה.

אורי מקלב: אנחנו מבקשים לא למנוע מהם את האפשרות להגיע.

דוד אזולאי: תודה רבה לחבר הכנסת אורי מקלב.

דוד אזולאי: אני נוהג לתת לכל מי שביקש רשות דיבור, אבל אני אאפשר כל פעם לאנשי מקצוע לדבר ואז לחברי כנסת, לסירוגין.

דוד אזולאי: מאחר שחבר הכנסת אורי מקלב סיים את דבריו עם נושא מד"א, הייתי מבקש מנציג מד"א לשמוע ממנו את עמדתו.

דוד אזולאי: יש בידי מכתב מ-"איחוד הצלה", בו יש טענות קשות על כך שמונעים מהם פעילות ביום ל"ג בעומר במירון.

דוד אזולאי: אני שואל את אדוני, למרות שאני לא יודע אם אתה האיש המוסמך לענות על כך, מי מוכן לוותר על מאתיים מתנדבים עם שירות וציוד?

דוד אזולאי: אם זה עולה למד"א כסף, אני רוצה לדעת מה העלות הכספית של השירות מ-"איחוד הצלה"?

אלי פרץ: אני תיכף אתייחס לשאלות, אני רוצה קודם כל לציין שבעקבות החלטת מבקר המדינה הוצב במתחם הר מירון אמבולנס עשרים וארבע שעות ביממה, שנותן מענה מצוין בשגרה ובאירועים אחרים.

אלי פרץ: בנושא ההצלה, מי שאחראי על ההבטחה הרפואית זה מד"א תחת פיקוד מפקד המחוז.

אלי פרץ: אני יכול לציין לטובה את שיתוף הפעולה המלא באירוע בשנה שעברה, נתינת מענה מעיר בזכות תכנון האירוע מראש.

אלי פרץ: כל מתנדבי מד"א, כולל מתנדבי "הצלה" מבוטחים במד"א ועושים עבודה מצוינת, הם מתנדבים אצלנו גם השנה וכמו בשנים קודמות.

אלי פרץ: כל הדברים שנאמרו במכתב הם שקר לדעתי.

אלי פרץ: רכבי ההצלה של מד"א במתחם מירון, נמצאים אמבולנסים ואופנועים והכול בתיאום עם משטרת ישראל.

אלי פרץ: שאר הארגונים שיש להם אמבולנסים לא יכולים להיכנס למתחם.

אלי פרץ: סיבה ראשונה – הם לא מאוכנים אצלנו, סיבה שנייה היא קשר.

אלי פרץ: כל הפעילות שלנו היא עם החבר'ה שלוקחים את נושא הצבא, הם לוקחים את מתחם הקבר ומטפלים בחילוץ נפגעים.

אלי פרץ: אנחנו עובדים בשיתוף פעולה כבר הרבה שנים ואני לא יודע על מה המחלוקת.

יהודה משי-זהב: אם יש לך מידע על התעלפות בחצר של איזה רב, אתה תדע איפה זה?

דוד אזולאי: מר משי, אני מבקש ממך לתת למר פרץ להמשיך את דבריו.

אלי פרץ: יש לנו ארבעה מתנדבים מקומיים ממירון שמפעילים אמבולנס בשגרה.

אלי פרץ: כמענה לשאלת הרב משי, הם מכירים את מירון גם בשגרה ויודעים היטב איפה כל בית ובית ונותנים לזה מענה גם בשגרה.

אלי פרץ: כל המתנדבים תחת פיקוד מד"א, השיטה כמו בשנים הקודמות תהיה שיהיה להם מכשיר קשר של מד"א.

דוד אזולאי: לפי המידע שאני קיבלתי למעשה נאסרה עליהם הכניסה לשטח ההר.

אלי פרץ: כל נושא רכבי ההצלה צריך להיות מתואם.

אלי פרץ: רכבי הצלה שייכנסו יהיו רק של מד"א.

אלי פרץ: בנושא כוח אדם, אנחנו נקבל כל כוח אדם לסיוע, מכל הארץ, בנוסך למתנדבי "הצלה" מצפת ומטבריה.

אלי פרץ: ההגבלה היחידה תהיה ההכשרה.

דוד אזולאי: אני רוצה להביע לך שאני מביע את מחאתי בשמי ובשם חבריי לוועדה על כך שאתם הודעתם שלא תבואו לישיבה אם נציג "הצלה" יהיה בישיבה.

דוד אזולאי: אני מודיע לך, שאנחנו הזמנו לכאן היום את נציגי ארגון "הצלה" ואני גם מתכוון לתת להם זכות דיבור.

דוד אזולאי: למען הסדר הטוב אני אתן רשות דיבור לחבר הכנסת מוזס ולאחר מכן למפקד המחוז שיתייחס לכל הקשור למד"א.

מנחם אליעזר מוזס: ברשות אדוני יושב הראש, חבריי חברי הכנסת, העסקנים הגדולים מר יוסי שוינגר ומר ישראל דרעי.

מנחם אליעזר מוזס: אני מסתובב כבר כמה ימים במירון ורואה את העבודה, גם של ראובן אדרי.

מנחם אליעזר מוזס: כל חברי הסגל המשטרתי שאני עדיין לא מכיר את כולם בשמותיהם, כל אחד במקומו וכל האורחים החשובים.

מנחם אליעזר מוזס: נעשתה עבודה במירון של לא להכיר ולא לדבר.

מנחם אליעזר מוזס: הסקירה של מפקד המחוז הייתה מקיפה ועניינית אני עוד מספר לשמוע על מעשי ועדת החמישה, שעשתה מהפכה.

מנחם אליעזר מוזס: אני התחלתי במירון לפני חמישים ושש שנים ובאמת רואים שינויים.

מנחם אליעזר מוזס: אני רוצה להתמקד בכמה נקודות – ראשונה תהיה הכביש המרכזי, ששכחנו ממנו.

מנחם אליעזר מוזס: הוא עדיין מלא בורות ומהמורות, עדיין יש שם שורש של בול עץ, שאני כל שנה תוהה מתי יתקנו את הכביש.

מנחם אליעזר מוזס: אני מבקש – זה בנפשנו.

מנחם אליעזר מוזס: אני תרמתי לפני שנתיים כדי לסגור בור ואני מקווה שתיקחו את זה לתשומת לבכם.

מנחם אליעזר מוזס: דבר שני הוא דבר שלא נעים לדבר עליו אבל הוא הכרחי, מגיעים ארבע מאות אלף איש ויש סך הכול שמונים וארבעה שירותים.

מנחם אליעזר מוזס: אין בעיה של כסף הרי, איפה הבעיה?

יוסי שוינגר: יש הרבה יותר משמונים וארבעה.

מנחם אליעזר מוזס: כמה כבר יכול להיות יותר?

מנחם אליעזר מוזס: פעמיים שמונים וארבע?

מנחם אליעזר מוזס: אני בשנה שעברה עשיתי סיור עם שר התיירות, וראינו שהשירותים לא נגישים.

מנחם אליעזר מוזס: אני לא יודע מאיפה מגיע התקציב אבל יש לדאוג לפיתרון.

מנחם אליעזר מוזס: הדבר החמור ביותר שאני רואה אותו – לא יהיה השנה מיזוג אוויר בתוך הציון בפנים.

מנחם אליעזר מוזס: כבר הכינו את כל מה שצריך, כל המכשירים וכל המדחסים כבר מוכנים אבל יש בעיית חשמל.

מנחם אליעזר מוזס: זה חמור ביותר, הרי אנחנו יודעים שאפילו שוטר התעלף בשנה שעברה מהחום כשהוא שמר על הכניסה והיציאה.

מנחם אליעזר מוזס: חייבים למצוא פתרון לזה, ראיתי שיש פתרון זמני.

מנחם אליעזר מוזס: דהיינו, בחצר בלס הייתה בר מצווה וברגע האחרון הודיעו שמזג האוויר יהיה שרבי.

מנחם אליעזר מוזס: מה עשו?

מנחם אליעזר מוזס: הביאו מדחסים וצינורות באורך של עשרים מטרים, וזה קירר את האוהל.

מנחם אליעזר מוזס: צריכים פתרון, גם אם זמני.

מנחם אליעזר מוזס: אמנם אני יודע שועדת החמישה מעדיפה להרבות בהוצאות קבועות על פני הוצאות זמניות, ובאמת זה נעשה בצורה נפלאה, אבל לא ייתכן שלא יהיה מיזוג אוויר.

יוסי שוינגר: יהיה מיזוג אוויר.

מנחם אליעזר מוזס: לא מפוחים ולא מצננים, מיזוג אוויר.

יוסי שוינגר: בבלס היה מיזוג?

יוסי שוינגר: יהיה בדיוק מה שהיה אצל בלס.

מנחם אליעזר מוזס: הרי הביאו אז טריילרים וקומפרסורים ענקיים והעמידו אותם על הטריילרים.

מנחם אליעזר מוזס: הנקודה האחרונה שאני רוצה לדבר עליה היא פיקוח נפש.

דוד אזולאי: תודה רבה.

דוד אזולאי: אדוני מפקד המחוז אני מבקש את התייחסותך לנושא מד"א וארגון ה-"הצלה", או שאתה מעדיף קודם לכן לשמוע את עמדת נציג "הצלה"?

שמעון קורן: אני אשמע קודם את נציג "הצלה".

זאב קשש: שמי זאב קשש ואני יושב ראש "איחוד הצלה".

זאב קשש: אנחנו כיום פועלים במירון קרוב לארבע עשרה שנים.

זאב קשש: נחמן קליין, שהוא תושב צפת ואחראי על הארגון בגליל מנהל את מתנדבי ההצלה במירון זו השנה הארבע עשרה.

זאב קשש: רוב המתנדבים שלנו מגיעים מהמגזר הדתי-חרדי, באירוע בעל אופי כפי שיש במירון יש צורך באנשים שיודעים לעבוד עם הציבור הזה.

זאב קשש: למשל, יש דוגמה שמתנדבת נכנסה בטעות לבית כנסת בירושלים והיה אירוע של כמעט אלימות, זאת המציאות.

זאב קשש: יש ציבור שאפילו לא דובר עברית אלא רק יידיש וצריך לתקשר איתו.

דוד אזולאי: אדוני, סליחה שאני קוטע אותך.

דוד אזולאי: אני מבקש אותך למקד את דברייך, למקד איפה הבעיה השנה במירון.

דוד אזולאי: האם יש לכם ציוד, האם יש לכם מתנדבים, האם ביקשתם להכניס אמבולנסים ונעניתם בסירוב.

זאב קשש: נערכנו כמו של שנה וגייסנו קרוב למאתיים מתנדבים, השנה יש שלושה ימים.

זאב קשש: יש לנו נקודות הזנקה שכוללות קרוונים שאחד מהם פועל בימים רגילים כאמבולנס שבת, משם יצאו כל המתנדבים.

זאב קשש: גם את הקרוון שמונח של כל השנה, שמענו שמפקד מד"א ביקש להזיז לקראת האירוע.

זאב קשש: יש לנו מקום כניסה למערה לעזרת נשים, שם יש כל שנה קרוון קטן לטיפול במערה.

זאב קשש: אנחנו כבר שכרנו את הקרוון ומבקשים את האישורים להעמיד אותו שם.

דוד אזולאי: פניתם לקבל אישור?

זאב קשש: כן.

דוד אזולאי: למי פניתם?

זאב קשש: פנינו לאלכס וישניצר יושב ראש ועדת החמישה, פניתי גם ל-"מקומות הקדושים".

זאב קשש: הם אמרו לי שמבחינתם הם נותנים אישורים ממה שהבנתי מנחמן קליין האישור בפועל לא ניתן.

זאב קשש: אני לא יודע לציין שמות של מי במשטרה נתן את ההוראה לא להכניס שום מבנה ושום אמבולנס למתחם, מה שאומר שאי אפשר להפעיל את המתנדבים כי השמש קופחת.

זאב קשש: דבר נוסף, אנחנו יושבים בתוך כל חצר ולא בראש ההר, שהרי מד"א יושבת על ראש ההר ומשם יוצאת לקריאות, אנחנו יושבים בתוך כל הדלקה, יושבים בכל חסידות בכל שעה.

זאב קשש: הבנתי שמר פרץ אמר שאינו מכיר איומים ואילו אני שמעתי במו אוזניי שהוא הודיע שאינו ישתתף בדיון אם יגיע נציג "הצלה", ואני שמח שלא קרה הדבר בצורה הזו.

זאב קשש: אנחנו מגיעים כדי לעזור, כפי שאנחנו עושים כל שנה.

זאב קשש: אנחנו עובדים בתיאום בשטח, וזה מה שאנחנו רוצים לעשות גם השנה.

זאב קשש: תודה רבה.

דוד אזולאי: תודה רבה, אני מודה לך.

דוד אזולאי: רשות הדיבור ניתנת לחבר הכנסת ציון פניאן.

ציון פיניאן: ראשית אני מודה ליושב הראש שכינס את הוועדה, והפך זאת למעין מסורת.

דוד אזולאי: דרך אגב, בשנה שעברה זה היה הדיון הראשון של הוועדה בקדנציה הנוכחית.

ציון פיניאן: לפי כמות המשתתפים היום לעומת שנה שעברה, אני מבין שהוסקו מסקנות, וזה חשוב.

ציון פיניאן: אני לא קיבלתי תשובה לגבי נושא הרבנים והאדמו"רים.

ציון פיניאן: באירוע דתי מן ההיגיון שזהו נושא חשוב ואני מקווה שתתקבל תשובה בנושא.

שמעון קורן: ברשותך שאלה אחת קצרה.

שמעון קורן: לכותל המערבי לברכת הכוהנים, שהיא יותר קטנה ומצומצמת מהאירוע הזה, כמה רבנים נכנסים?

שמעון קורן: אני חילקתי את האישורים לאותו אירוע, מדובר שם בשני רבנים ראשיים שנכנסו עם המכוניות שלהם.

ציון פיניאן: יש הבדל קודם כל, גם מבחינת השעות וגם מבחינת המיקום.

ציון פיניאן: בין מקומות קדושים אסור להשוות.

ציון פיניאן: אני רוצה לומר שאין מה להשוות בין השנה שעברה לבין השנה הזו, הארגון הוא מעולה, למרות שכבר אתמול בחג העצמאות נתקלנו בדוחק במקום – אבל זה דוחק לצורך מצווה.

ציון פיניאן: מה שהטריד אותי שם, ומישהו פה הזכיר את זה לרגע – זה הרוכלות.

ציון פיניאן: הרוכלות היא המפגע הרציני ביותר, יש לתת על כך את הדעת ולפנות אותם.

אריה ביבי: גם את הרוכלות במקום צריכים.

שמעון קורן: אני רוצה לענות לחבר הכנסת.

שמעון קורן: יש כמה שאלות שבאות לפתחה של המשטרה, אחת מהן היא נושא האדמו"רים שאכן בטיפול המשטרה ובאחריותה, אבל הנושא השני הוא טיפול ברוכלות שאינו בכלל באחריות המשטרה.

ציון פיניאן: אני לא אמרתי מי האחראי אני אמרתי שיש בעיה וכדאי שידעו עליה.

ציון פיניאן: נושא אחר הוא הנושא של מד"א.

ציון פיניאן: חייבים למצוא את המשותף ולעבוד בשיתוף פעולה, הם הדנים בדיני נפשות והם היחידים לעשות כך – ולא אנחנו.

ציון פיניאן: אם חס וחלילה לא יתנו פתרון והם יריבו בניהם אי אפשר לדעת מה יקרה.

ציון פיניאן: חייבים למצוא את שביל הזהב.

ציון פיניאן: אני רוצה לומר מלה טובה, יש שינוי משנה שעברה.

ציון פיניאן: הייתי אתמול בחגיגות וחגגתי, וראיתי את השינוי במו עיני.

ציון פיניאן: ישר כוח.

דוד אזולאי: תודה רבה.

דוד אזולאי: רשות הדיבור ניתנת לנציג ועדת החמישה מר ראובן אדרי.

דוד אזולאי: יש לי בקשה אליך, היות ויש כמה אנשים שחושבים שאתה עדיין מפקד מתנ"א, אני מבקש להבהיר.

ראובן אדרי: אני למעשה היום פה בשני כובעים.

ראובן אדרי: כובע ראשון הוא הדיווח של מע"צ, שאני הרי מנהל המחוז הצפוני.

ראובן אדרי: כובע שני שלי הוא שאני נציג יושב הראש של וועדת החמישה.

ראובן אדרי: ניסינו ללכת כמה שיותר על תשתיות קבועות שיהיו לאורך זמן בשביל לא לחזור ולהוציא כספים של שנה.

ראובן אדרי: אני רוצה להדגיש ולומר שאני לא יודע אם תרצו לעשות סיור בשטח אבל תדעו שעוד לא סיימנו את העבודות.

דוד אזולאי: עד מתי מתכוונים לעבוד שם?

ראובן אדרי: עד יום שישי.

ראובן אדרי: אני תיכף אעדכן בלוחות הזמנים ואעדיף להתחיל מבחוץ לבפנים.

ראובן אדרי: לפני שאדבר, אני רוצה לומר שעשינו לא מעט דברים אבל בלי כמה גופים שאפשרו לנו את זה, זה לא היה נעשה.

ראובן אדרי: יושב איתנו פה מנהל המחוז הצפוני של מנהל מקרקעי ישראל, שעבד בנושא עוד אתמול כדי לפתור בעיה של גוף מסוים.

ראובן אדרי: נמצאים איתנו גם רשות הטבע והגנים, שעזרו לנו.

ראובן אדרי: כמובן שנעזרנו במועצה למקומות הקדושים ובישראל דרעי וכמובן גם וועד הר מירון בראשות הרב מרדכי הלפרין.

ראובן אדרי: מורי ומפקדי לשעבר חבר הכנסת אריה ביבי דיבר על ציר החירום, אז קודם כל יש לומר שהשנה שידרגנו את בורמה, יוכלו לעבור מכוניות פרטיות ולא רק מכוניות ארבע-על-ארבע בציר החירום.

ראובן אדרי: התחייבנו שאחרי מירון הכביש לא יהיה שמיש לכולם אלא רק ביום האירוע, מתוך הבנת דרישות רשות הטבע והגנים.

ראובן אדרי: הציר השני שהיה בשנה שעברה גרם צרות צרורות במושב, כולם נכנסו דרך שכונה ט'.

ראובן אדרי: עוד לא סיימנו ואנחנו צריכים עוד לשים קולנועית ושולחנות, מי שיעבור יראה את הכביש הראשי 866 משודרג ומורחב, יש לאורכו טיילת עם אבן משלבת בשני צידיו.

ראובן אדרי: כביש 89 אני מקווה שנסיים אותו באמצע השבוע או בשבוע הבא והוא יהיה נגיש למי שבא מכיוון צפת.

ראובן אדרי: כל החניונים הרחוקים קיבלו תפנית קיצונית.

ראובן אדרי: ישראל דרעי ואני שיתפנו פעולה וכל המגרשים שודרגו על פי התוכנית ועל פי המשטרה.

ראובן אדרי: אני לא יודע אם אתם זוכרים אבל עד שנה שעברה הציר היה נסגר מפני שהחניון היה מלא, ראיתי פה את יושב ראש המועצה הדתית שהלך לקראתנו ונתן לנו שטח פרטי להסדרת הבעיה של הגעה מאותו צד.

ראובן אדרי: מבחינת תאורה, מפקד המחזור דיבר על מספר צירים שאנחנו הכנסנו בהם תאורה.

ראובן אדרי: כל ציר 89, אנחנו ממקמים תאורה קבועה לאורך כל הציר.

ראובן אדרי: אנחנו נעשה גידור קבע לאורך כל הציר, המקומות הקדושים יחסכו בשנים הבאות הרבה כסף מפני שלא יצטרכו כל שנה לחזור ולגדר או לשים תאורה.

ראובן אדרי: אני רוצה לציין נושאים נוספים שיש להמשיך לפתור.

ראובן אדרי: קודם כל, אני בטוח שכמות השירותים במקום תהיה הרבה יותר גדולה.

ראובן אדרי: אפשר לשים גם אלף תאי שירותים אבל יש צורך במערכת ביוב שתקלוט את השפכים, אחרת הכול יעלה.

ראובן אדרי: ביום העצמאות למשל, שהוא פחות עמוס, המערכת הוצפה.

ראובן אדרי: רק בימים האחרונים השגנו תקציב לנושא, אבל לא למערכת ביוב של קבע.

ראובן אדרי: הפתרון יהיה זמני, אני מקווה שזה ייתן פתרון.

ראובן אדרי: הפתרון הקבוע של מערכת שתקלוט את השפכים הוא באחריות המועצה, בסביבות עשרים ואחד מיליון שקלים.

ראובן אדרי: לגבי מיזוג אוויר, עשינו כמיטב יכולתנו.

ראובן אדרי: וועדת החמישה עשתה שיפורים מקצה לקצה, אנחנו נתקענו בקבוצות מופרעות שתקעו את ההתקדמות.

ראובן אדרי: יש בעיה לא של חשמל אלא מערכת המיזוג בפנים כמעט מושלמת אבל היא תלויה בתוספת של יחידות גדולות שעולות כמיליון שקלים, שהוצאו מקרן ספרא.

ראובן אדרי: אגב, המהנדסים לא מאשרים אותו בגלל משקלו הרב, ולכן הזמנו שיפורים מיוחדים שאני מקווה שיגיעו בזמן.

ראובן אדרי: מערכת החשמל כולה במירון עובדת על שישים אמפר, ובמאמץ שמונים.

ראובן אדרי: היחידות הללו צורכות פעמיים מאתיים וארבעים אמפר.

ראובן אדרי: הבעיה כרגע היא שמדובר במערכת שאמורה לפתור ולשדרג את מירון מקצה לקצה.

ראובן אדרי: אני בתמיכה מלאה ואנחנו רוצים להתחיל את השדרוג במיון כבר מהכניסה.

ראובן אדרי: אני קיבלתי את הסכמתו ותמיכתו של הרב הלפרין מוועד מירון, ואנחנו עומדים להרחיב את כל הכניסה למירון משער בזק ועד המנהרה.

ראובן אדרי: לגבי הבורות בכביש הגישה אני מודה שעשינו טעות.

ראובן אדרי: עשינו סיור ראשוני ללא יושב ראש וועד המקום שהיה אז בחוץ לארץ.

ראובן אדרי: היום, בעזרת השם נעשה עימו סיורו נעבור נקודה-נקודה.

ראובן אדרי: כל אותם בורות יסתמו, כל הגדרות יוקמו.

ראובן אדרי: אני לא רוצה להתחייב אבל ייתכן שכל הכביש ייסלל מחדש.

ראובן אדרי: כל האולמות בפנים כמעט מושלמים, נשאר להשלים איזור נטילת ידיים לגברים ולנשים, וזה יושלם בצורה מסודרת.

ראובן אדרי: גם גג ההדלקה, ראיתם היום את הלפידים, זה יסתיים היום.

ראובן אדרי: אוהל משה, שקיבלנו את האישורים לבנייה לא מזמן ולאחר מלחמות, אני מקווה שכל האזור שדרך אגב היה סגור בשנה שעברה, יהיה משודרג ומרוצף ומחובר בכל חלקיו.

ראובן אדרי: הלכ יהיה באבנים חדשות אחרי שהוצאנו מיליונים רבים של שקלים.

ראובן אדרי: בחלק האחורי של הקבר בדרום ההר, כל המדרגות נהרסו ושודרגו מחדש.

דוד אזולאי: תודה רבה לך.

דוד אזולאי: חבר הכנסת אריה ביבי, בבקשה.

אריה ביבי: אני שמח על הפגישה הזו, במיוחד על הפקת הלקחים מהפגישה הקודמת שאני לא השתתפתי בה.

אריה ביבי: אני הייתי רוצה לעשות פגישה כזו לא יומיים לפני ל"ג בעומר אלא חצי שנה לפני, מפני שכשעושים חצי שנה מראש אפשר לעשות מקצה שיפורים משמעותי יותר.

אריה ביבי: יש סברה בציבור שהמשטרה "כל יכולה", ואני חושב שזה לא כל כך נכון.

אריה ביבי: נניח אם מדובר ברוכלים, יש דברים שהם באחריות הרשות או גופים אחרים, ואותו דבר בנושאים אחרים.

אריה ביבי: שמעון קורן יושב פה ומסביר לכולם על האחריות של כלל הגופים, וזה באמת הדבר הנכון לעשות.

אריה ביבי: דבר אחד שהייתי רוצה למנוע הוא עירוב עניינים אישיים, למשל בנושא מד"א מול גורמי ההצלה האחרים.

אריה ביבי: יש לשים את העניינים האישיים בצד, ללכת לקראת המשימה.

אריה ביבי: מי שיצטרך להיות על ההר יהיה על ההר על פי טובת הציבור בלבד, ללא עניינים אישיים.

אריה ביבי: אסור לערב עניינים אישיים בענייני פיקוח נפש.

אריה ביבי: בהקשר של ההפקה, אני לא רוצה להאריך בדבריי אבל אנחנו יודעים שמי שיצטרך לקחת את האחריות על ההפקה יהיה המועצה למקומות הקדושים, שצריכים לקרוא לכלל השותפים לעניין ולבדוק את זה.

אריה ביבי: המשטרה היא חלק שאוסף את כלל הגורמים ולתת להם את ה-"אני מאמין" שלה, צריך להיות שיתוף פעולה.

אריה ביבי: ההפקה אינה הפקה אומנותית, אלא הפקה גדולה מאוד של אירוע חשוב שלא נתקלנו בו בשום מקום אחר.

אריה ביבי: כראש אגף כוח אדם אני הייתי תמיד בודק את ההיערכות והייתי נדהם מכמות האנשים.

אריה ביבי: לפני שהגעתי לפה עשיתי סיור במקום וראיתי את ההתקדמות העצומה, ומי שתרם לאותה התקדמות שיבורך.

אריה ביבי: אני חושב שהפקת לקחים צריך לעשות גם אם הכול בסדר.

אריה ביבי: תודה רבה ותסלחו לי שאני צריך לעזוב, קראתי את סיכום יושב הראש ואני שותף לו במאה אחוזים.

אריה ביבי: אני חושב שיש למצוא פתרון ברוח טובה בנושא האדמו"רים והרבנים, יש למצוא פתרון שישמור על כבודם.

אריה ביבי: אם היינו יכולים לתת רשימה של שבעים איש זה היה יכול להיות טוב, אבל כולם יודעים שזה לא יקרה.

אריה ביבי: יש לחשוב על לשים אדם שיעמוד בשער ויעיד על הרבנים והאדמו"רים שצריכים להיכנס.

אריה ביבי: אני לא מציע לעשות רשימה, כי לא יצאו מזה לעולם.

דוד אזולאי: רבותיי, רשימת הדוברים עדיין ארוכה, אני מבקש ממר שמעון קורן את התייחסותו לדברים.

שמעון קורן: לעניין מי יעלה עם רכבו ומי יעלה בשאטלים, הפתרון הוא שלא נפגע באף אחד על פי שיקול דעת.

שמעון קורן: הרשימה לא תהיה פחותה מארבע מאות וחמישים איש.

שמעון קורן: הפתרון הוא שניצב משנה קובי ברכה יטפל בעניין זה על פי המדיניות וימנע פגיעה בכבוד האנשים.

שמעון קורן: אנחנו נעשה את זה ביחד עם המועצה למקומות הקדושים ועם כל הנוגעים בדבר, שמי שצריך להגיע למעלה ההר אכן יגיע.

שמעון קורן: אני מתחייב כאן לעשות הכול כדי שאף אחד לא ייפגע.

דוד אזולאי: כולנו שותפים לדעה הזו, לשמור שלא תהיה פגיעה באותם רבנים ואדמו"רים.

שמעון קורן: אנחנו מבקשים את הגיבוי שאישור כניסה לא יהיה, זה לא מכבד אף אחד ואף אחד לא מכבד את האישורים הללו.

שמעון קורן: בעניין זה אני עוד אברר ואעדכן את כבוד היושב ראש.

שמעון קורן: לגבי הוויכוח בין מד"א לבין ארגון "הצלה", אני לא שייך לאף אחד מהם ואנחנו עובדים עם מד"א בשיתוף פעולה מלא לא רק במירון אלא בכל מקום אחר.

שמעון קורן: יעשה עוול גדול לארגון אם חלילה נגיד שהם מקפחים את מירון בגלל מחלוקות אישיות, הם הרי עושים עבודת קודש ביום יום.

שמעון קורן: מסייעים למד"א עוד כמה ארגונים, כולל במגזר הערבי, וגם אנחנו מכירים את "איחוד הצלה".

שמעון קורן: יש כנראה מחלוקות ביניהם ואני לא נכנס לזה, אין צורך בחקיקה אלא בשיתוף פעולה.

שמעון קורן: "הצלה" אינו תחליף למד"א, שהוא ארגון שאנחנו סומכים עליו כארגון שאפשר לקרוא לו חצי-ממלכתי, אלא הם עובדים ביחד.

שמעון קורן: אנחנו רוצים למנוע פגיעה בכבודו של אדם, אבל חשוב לומר שאין פה מקום למשחקי כבוד, אנחנו צריכים כמה שיותר ידיים מיומנות.

שמעון קורן: יש עוד כמה חברות אמבולנסים שרוצות להיות שותפים לזה, ובג"צ הרי יכול להחליט במהרה בעניין זה.

שמעון קורן: לגבי כלי רכב, כולנו באנו לחגוג ולא ראינו את התופעות המכוערות שאמבולנס הופך לבאסטה.

שמעון קורן: זה פגיעה בהולכי הרגל, שלא יוכלו לעבור.

שמעון קורן: בציר בשנה שעברה אמבולנסים שנתנו להם אישור להיכנס אכן עשו זאת, ואם זה לא יהיה בשליטה יהיו צרות.

שמעון קורן: גם למכבי האש אנחנו נותנים נתיבים לכיבוי אש ולהצלה, וגם מד"א אם יצטרך לפנות באלונקות, וכמובן ש-"איחוד הצלה" נכלל בזה.

שמעון קורן: אם יהיה מצב שצריך לטפל בנפגעים נצטרך את אותן הידיים המיומנות.

שמעון קורן: אני אתן כולי על מנת שתהיה סולחה, ומי שמנהל את האירוע ימשיך להיות מד"א.

שמעון קורן: בעניין הקטנועים, בשנה שעברה עשו הסעות על קטנועים, קטנועים נעו באוכלוסיה ללא צורך בצפיפות.

שמעון קורן: זה לא יהיה השנה, ואני מתחייב על זה.

שמעון קורן: אני אפעל לצורך העניין כדי לדאוג שגם "איחוד הצלה" יבואו לידי ביטוי אבל בכפיפות מלאה לאחראי הלאומי שלנו לפינוי נפגעים.

שמעון קורן: זה בדיוק כמו התנועה, שמתחילה מאילת ועד למירון – כך אנחנו רואים את זה.

שמעון קורן: אם חלילה וחס קורה אסון, מדובר לא על אסון מקומי אלא על אסון לאומי שמתפרש על בתי חולים רבים.

שמעון קורן: יהיה תיאום ויהיה ניהול, בדיוק כפי שאני מנהל את המשטרה בשטח ויש לי כפופים אליו, וגם זק"א ומתנדביו יעבדו על פי הכללים שאנחנו מכתיבים מפני שביטחון הציבור מעל הכול, כפי שהדגשנו כבר.

שמעון קורן: אני אסיים בעניין מד"א, שאני יושב כמפקד המבצע ואומר שללא מד"א אי אפשר לנהל את המבצע.

שמעון קורן: אנחנו נזיז את העניין ללא משחקי יוקרה וללא וויכוחים.

שמעון קורן: אנחנו לא אחראים למבנה הזמני, יש לכך אישורים והסמכויות בעניין נתונות בידי ראש המועצה האזורית – אנחנו מסייעים בעניין וכמובן שלא יקימו מבנה על מקום ממנו מפנים או אליו מפנים נפגעים.

שמעון קורן: בלתי אפשרי שאני פעם אחת אפנה קרוואנים ואחר כך יודיעו לי שהיה לך אישור זמני ויאפשרו זאת.

דוד אזולאי: אתה מדבר לאחר האירוע?

דוד אזולאי: אני יודע שבעניין זה יש התחייבות של מניחי הקרוואנים שמיד לאחר האירוע הם יתפנו מעצמם.

דוד אזולאי: אם הם לא יעמדו בתנאי הזה תהיה להם בעיה בשנה שעברה.

דוד אזולאי: מה שנקבע על ידי המנהל יאושר על ידי המשטרה, ומה שלא – לא יאושר.

שמעון קורן: אנחנו פועלים כסיוע, ואכן ניתן את הסיוע.

שמעון קורן: לא ניתן שקרוואן מסוים יוצב במקום מסוים כי נוח לו, בזמן שהוא מפר את הסדר הציבורי.

שמעון קורן: אני רק רוצה לומר שאנחנו לא צד בעניין.

שמעון קורן: בעניין הרוכלות, צריך להיעשות שינוי ואנחנו צריכים פקחים בעלי סמכויות מפני שלמשטרה אין סמכויות בעניין זה, אלא רק לפקחי הרשות המקומית יש סמכות.

שמעון קורן: אנחנו ניתן את הסיוע ללא שום ספק, יש לעשות סוף לעניין.

שמעון קורן: בעניין תחומי האחריות, יש החלטת ממשלה שכולם יקיימו אותה, היא קבעה משהו ונכון לשנה עדיין לא מיושמת ואין אחראים.

שמעון קורן: אנחנו יודעים מה מקומה של המשטרה, אכן מדבור באירוע סדר גדול, אבל יש לכבד את החלטת הממשלה.

שמעון קורן: בהחלטת הממשלה הוחלט שמשטרה לא תנהל את האירוע ואת הפולחן הדתי, ואנחנו עדיין מתעסקים בתחומים שלא לנו.

שמעון קורן: יש ליישם את החלטתה של הממשלה.

שמעון קורן: אני מציע לא לדבר על מי יטפל ומי יפיק אלא על תחומי האחריות.

שמעון קורן: מי האחראי לאירוע הזה?

שמעון קורן: אני לא רוצה להשוות את האירוע למגרש כדורגל חלילה, אבל אולי אפשר להשוות לכותל המערבי.

דוד אזולאי: אין מה להשוות, האירוע במקום רחב עם גישה נוחה, ואילו פה מדובר על משהו אחר לגמרי.

שמעון קורן: אני פשוט רציתי להשוות למקום קדוש אחר.

שמעון קורן: כל אחד יכול לבוא לכאן מתי שהוא רוצה וחופש הפולחן מעל הכול.

שמעון קורן: אני לא רוצה להיכנס לזה, אלא אני מדבר על תחומי האחריות שנקבעו בהחלטת הממשלה.

מנחם אליעזר מוזס: מה אמרה ההחלטה?

מנחם אליעזר מוזס: שאתם האחראיים?

שמעון קורן: לא, ממש לא.

שמעון קורן: אנחנו נהיה אחראים לסדר, תיקבע וועדה שתחליט מי ינהל ועד אז המשטרה ממשיכה – זה כבר השנה השנייה ללא שינוי.

שמעון קורן: אני פונה אליכם כדי לקדם את זה.

דוד אזולאי: אני מודיע לך שאני מתחייב שהועדה תקיים דיון מיוחד על החלטת הממשלה, נזמין את כל הגורמים הנוגעים בדבר על מנת לקבל תשובות מדוע החלטת הממשלה לא מיושמת.

שמעון קורן: משפט אחד לפני סיכום, אני מזמין את יושב ראש הועדה להתכנס שבוע לאחר האירוע על מנת לשמוע את הלקחים.

דוד אזולאי: אני עשיתי את זה בשנה שעברה והמשטרה מסרה שעוד לא הייתה הפקת לקחים.

דוד אזולאי: את המכתב מהמשטרה בנושא קיבלתי באמת הרבה זמן אחרי, כשכבר לא היה לכך טעם.

שמעון קורן: באמת חשוב להפיק לקחים כי החלק המרכזי הוא התשתיות.

שמעון קורן: אני מודה לאדוני יושב הראש על הדיון החשוב היום.

דוד אזולאי: בנושא "איחוד הצלה", אני מקבל את הדברים שנאמרו.

דוד אזולאי: יש תמימות דעים של כל חברי הכנסת ש-"איחוד הצלה" צריכים להשתלב במערך ההצלה, ואני סומך על אדוני בעניין.

דוד אזולאי: אין גוף שיסרב לקבל מאתיים מתנדבים שנותנים שירות כזה.

דוד אזולאי: אני מציע לא לוותר ולקבל ממך דיווח שאכן נמצא פתרון.

דוד אזולאי: אם לא יהיה פתרון אנחנו נמצא את הפתרון.

אורי מקלב: אדוני יושב הראש, קודם כל גם אם מד"א רוצים לוותר על "הצלה", אנחנו לא רוצים לוותר עליהם, ודבר שני הוא שאי אפשר למנוע מהם -

דוד אזולאי: זה מה שאני אומר למד"א.

דוד אזולאי: אם יש וויכוחים בעניין זה אני מקבל את דברי יוסי שוינגר שיש לדחות את אותם וויכוחים לאחרי הרשב"י.

אלי פרץ: אני חוזר ואומר, מאתיים מתנדבי "הצלה" –

דוד אזולאי: עם כל הכבוד, לא יהיו החרמות.

דוד אזולאי: עובדה היא שהמשטרה עד היום לא אפשרה לאותם אנשים להיכנס ולהכניס ציוד כלשהו.

דוד אזולאי: אני מבקש ממפקד המחוז לתת לכך מענה, ולאחר ההילולה של הרשב"י אני מאמין שימצאו את השולחן הנכון ליישר את ההדורים.

דוד אזולאי: לא בזמן הזה מיישרים את ההדורים אלא אחרי.

אורי מקלב: אני רוצה לומר למד"א שמדובר בארגון שפועל כל השנה, ודווקא באירוע של הקהילה שהוא משתייך אליה מנסים להחרים אותם.

אורי מקלב: אני מציע למד"א לא למשוך אליהם את כל החיצים.

דוד אזולאי: אני אומר יותר מזה.

דוד אזולאי: אם היו חריגות רואים את זה בחומרה גם אנשי "הצלה" וגם כלל הגורמים, לא ייתכן ששירות שמיועד לתת שירות הצלה יעסוק ברוכלות.

דוד אזולאי: יחד עם זאת, אי אפשר להעניש מערך שלם על שוטה אחד שעשה שטות.

שמעון קורן: כל החיצים מופנים למד"א, שהוא עושה בדיוק כפי שמבקש ממנו מפקד המבצע.

שמעון קורן: אני מבקש בסדר היום לפעול ביחד כדי שתהיה יכולת הצלה ללא משחקים, ונעשה הכול למטרה זו.

שמעון קורן: חבל להפנות אצבע מאשימה למד"א, שהם הרי מבצעים כל מה שהמשטרה מבקשת מהם וגם מתחייבים בכתב שהם אחראים על הכול.

שמעון קורן: לכן, אנחנו כמפקדי המבצע, לוקחים על עצמנו אחריות בעניין.

דוד אזולאי: אני רק מבקש, לפני שאתה הולך, היות ואתם עובדים עם המועצה למקומות הקדושים והיות וישראל דרעי הוא המרכז בנושא, אני מבקש ממך להישאר לשמוע את דבריו ורק אז לצאת מהדיון.

דוד אזולאי: תודה.

ישראל דרעי: תודה אדוני יושב הראש.

ישראל דרעי: אני רוצה לסקור את הפעולות של המועצה למקומות הקדושים באירוע.

ישראל דרעי: הפעילות שלנו מתחילה מל"ג בעומר שעבר הרי, ושיתוף הפעולה המשטרה הוא תמידי והשנה מקבל ביטוי בצורה יותר מיוחדת.

ישראל דרעי: השנה נכנס גם מע"צ כגורם נוסף ואנחנו כולנו משתפים פעולה.

ישראל דרעי: ההיערכות שלנו מתבטאת במאות פריטים להכין לקראת האירוע.

ישראל דרעי: קודם כל – מגרשי החנייה הפנימיים והרחוקים, יש לנו לוח זמנים מתואר עם המשטרה ועם מע"צ שילך על פי הסדר שנקבע.

ישראל דרעי: עד יום חמישי בבוקר כל מגרשי החנייה יהיו מוכנים, ומבחינתנו האירוע מתחיל כבר ביום חמישי אחרי הצהריים, אז אנחנו מוסרים את האחריות בידי המשטרה ומתחיל האירוע.

ישראל דרעי: חשוב לדעת שאנחנו מונחים על ידי דרישות של מספר גורמים.

ישראל דרעי: א' – המועצה האזורית שנותנת לנו דרישות משלה, ראש המועצה מעודכן ודואג הרבה והכול מסודר.

ישראל דרעי: גורמים נוספים הם המשטרה, משרד הבריאות, כיבוי אש, מד"א, כל העולם דורש דרישות וכולן מיושמות.

ישראל דרעי: נכון לרגע זה, רוב הדרישות לא מיושמות אבל עד יום רביעי או חמישי בוקר ייושמו כל הדרישות.

ישראל דרעי: למשל, בעניין השירותים הכול יהיה מיושם, עם כיבוי אש נקבע סיור להוצאת אישורים ועד יום חמישי בערב הכול יסודר.

ישראל דרעי: מד"א מקבלת יחס מעל ומעבר, ולכן אולי צריך לתת יחס קצת יותר טוב לגורמים הנוספים שפועלים באתר.

ישראל דרעי: בשנה האחרונה מתקיימים מספר שיפורים.

ישראל דרעי: הדבר הראשון הוא דרך מהדרין, שאת הכפפה בנושא הרים מע"צ, מדובר בדרך שכשהציבור יעבור בה זה ישנה את התפיסה שהייתה עד היום.

ישראל דרעי: השנה נתנו מענה לנושא ואני מקווה שזה יספק את כולם.

ישראל דרעי: שיפורים נוספים ביצעו במערכת החשמל מתקציב מיוחד, כל האתר עצמו מבחוץ ומבפנים רואים בשטח שהכול שופר.

ישראל דרעי: התווספו מגרשי חנייה, המדרכה הורחבה והיציאה מהמנהרה לכיוון ציר העלייה גם כן הורחבה, והרשימה ארוכה.

ישראל דרעי: אנחנו משתדלים לשפר משנה לשנה ולא לסרב לבקשות מהמשטרה ומהמועצה.

ישראל דרעי: הדרישות הנוספות כעת הן בסך שמעל מיליון שקלים, ואני מקווה שיימצא פיתרון לנושא בשעות הקרובות.

ישראל דרעי: מבחינת בטיחות, קציני המשטרה יכולים להעיד שעלינו השנה לא עשר אלא מאה מדרגות בנושא הבטיחות.

ישראל דרעי: עבדו על פי דרישות ראש אגף הבטיחות במטה הארצי שקיימנו איתו ישיבה עוד בחודש דצמבר.

ישראל דרעי: החברה שנבחרה היא חברת "ראשון לציון" בראשות קצין הבטיחות חיים שרגא.

ישראל דרעי: המטרה ששמנו לעינינו היא לתת אפשרות בטיחותית ביותר לציבור.

ישראל דרעי: עלינו המון מדרגות והציבור יחוש זאת באירוע.

ישראל דרעי: אם יש טענות יש למי לפנות וניתן להפיק לקחים לקראת שנה הבאה.

ישראל דרעי: נושא חשוב שאני רוצה לעסוק בו הוא הגופים הרבים הפועלים באתר, כמו חסידויות וארגוני חסד שמטרתם היא אחת ויחידה – חסד למען הציבור.

ישראל דרעי: אם מדובר על הצלה, ארגוני אוכל, חסידויות, הכנסת אורחים לעדות שונות.

ישראל דרעי: צריכים להתייחס אליהם.

ישראל דרעי: היה קושי בנושא הכנסת אורחים של העדה הספרדית, הבעיה נפתרה ואני חייב להודות למפקד המחוז שעזר לנו בנושא.

ישראל דרעי: גם שר השיכון נכנס לתמונה ועזר בפתרון.

ישראל דרעי: אני מקווה שהאירוע יתנהל ללא אירועים מיוחדים.

דוד אזולאי: תודה רבה, אני רק מבקש שתצא הנחייה ברורה ומוקדמת לכל הכוחות להימנע מחילולי שבת.

דוד אזולאי: אני רוצה לשמוע מאנשי "אגד" לגבי דרכי הגישה וההגעה.

דוד אזולאי: האם יש הסעות לפי אותה טבעת כפי שהיה בשנה שעברה והאם יש תשלום מהחניון עד לאתר?

עמיר קינן: אני אענה לך ואולי אני אתחיל מכך שאגד נערך החל מיום ראשון הקרוב למבצע.

עמיר קינן: במהלך כל השבוע יהיו תוספות מקווי השירות שעולים למירון מירושלים ומאשדוד.

עמיר קינן: השיא הוא בימים חמישים ומוצאי שבת וראשון לכיוון ההר.

עמיר קינן: אנחנו מתוגברים על קווים מירושלים, בני-ברק, צפת, אשדוד.

עמיר קינן: להבדיל משנים קודמות, "אגד" תפעיל קווי שירות, אנחנו מרחיבים את פעילות מכירת הכרטיסים מראש ובימי המבצע.

עמיר קינן: כמובן יהיה תגבור של הקווים מחיפה לכיוון ירושלים.

עמיר קינן: כל הזמנת המקומות תהיה מבעוד מועד כדי שניערך בצורה מדויקת.

עמיר קינן: הפיזור יעשה כרגיל בטבעת, יש לנו תיאום עם המשטרה.

עמיר קינן: בנוסף אנחנו מפעילים שאטלים בחינם מהחניונים לשני הכיוונים בתיאום המשטרה.

עמיר קינן: זה המקום להודות למשרד התחבורה שנדרש לממן את השאטלים כחלק ממילוי דרישות המשטרה.

עמיר קינן: אני מקווה שזה יעבור בשלום.

דוד אזולאי: השאטלים מיועדים למעשה לציבור הרחב?

עמיר קינן: לכל מי שמגיע לחניון, ברכב או באוטובוס.

דוד אזולאי: אתה מביא אותם עד לאן?

עמיר קינן: עד לכיכר פה.

דוד אזולאי: תודה רבה.

דוד אזולאי: משרד הבריאות, בבקשה.

חנה סלע: אני רציתי להתייחס לעניין המזון.

חנה סלע: לגבי הרוכלות אנחנו בקשר עם המועצה, וביקשנו את כל הבקשות עם פירוט המסמכים עוד לפני האירוע, כלומר עד אמצע השבוע הבא לגבי תרומה, אגודות ועמותות.

חנה סלע: אחד הלקחים משנה שעברה היא שלא ידענו מה מקור המזון ואיך הוא מחולק, ואילו השנה אנחנו מבקשים מראש רשימה של ספקי המזון.

חנה סלע: לגבי השירותים יש את הפתרון של שירותים כימיים שאין צורך בחיבורם למערכת ביוב מרכזית.

חנה סלע: אם נצא מתוך הנחה שבכל זמן נתון יש מאה אלף איש, זה אומר שצריך לפחות שלוש מאות יחידות.

ישראל דרעי: ברשותך, יש לנו מאתיים תאי שירותים מחוברים למערכת הביוב באתר ועוד כמאה ששים שירותים כימיים שמפוזרים מחוץ למושב.

ישראל דרעי: צריך יותר.

חנה סלע: אני מבקשת להזכיר למשטרה את אישורי הכניסה שביקשנו למפקחים שלנו ששוהים בשטח.

דוד אזולאי: תודה רבה, אני נותן את זכות הדיבור לרשות הדרכים הלאומיות.

יהודה סולומון: אני יהודה סולומון, סגן המנהל הכללי של הרשות הלאומית לבטיחות בדרכים.

יהודה סולומון: אני חושב ששנה שעברה הייתה מוצלחת מבחינת כולם ללא כניסה לדקויות.

יהודה סולומון: עיקר ענייננו הוא בבטיחות בנהיגה.

יהודה סולומון: בשנה שעברה הייתה תאונה קשה ביותר בכביש הבקעה, כאשר משפחה שלמה נהרגה.

יהודה סולומון: השנה נקים תחנות רענון בצירים הבעייתיים, אנחנו מגייסים אנשים לחלוקת חומר הסברה, כולל גיוס אמצעי התקשורת.

יהודה סולומון: אנחנו בקשר עם חברות הסעה כולל מוניות כדי שכולם יגיעו בבטחה ויחזרו בבטחה.

דוד אזולאי: תודה רבה לך, יהודה.

דוד אזולאי: אני מבקש את נציג רשות הטבע והגנים לומר את דברו.

מודי אורון: אני מודי אורון, סגן המנהל הכללי של הרשות.

מודי אורון: נמצא איתי כאן סעיד חמוד מנהל המרחב.

מודי אורון: אצלנו יש שני שלבים – שלב ההיערכות לאשר את דרכי ההגעה והמילוט.

מודי אורון: השנה יש שיפור משמעותי בדרכים אלו, כולל אספלט.

מודי אורון: זה משמש את הכיבוי ואת החילוץ וחשוב מכל הבחינות.

מודי אורון: אנחנו בזמן האירוע נהיה בשמורת הטבע נחל עמוד, כדי לעצור שריפות חורש יער.

מודי אורון: זו עיקר ההערכות ואנחנו צריכים בנושא המעבר עוד לסגור עם המשטרה.

דוד אזולאי: תודה רבה.

דוד אזולאי: רשות הדיבור ניתנת ליועץ המשפטי של משרד התיירות.

אליהו ליפשיץ: אני רוצה פשוט להגיב לדברי מפקד המחוז.

אליהו ליפשיץ: כל גוף שיהיה מעורב בתיאום בין הגופים הקשורים לאירוע ל"ג בעומר לא יפטור את המשטרה מלנהל את הסדר, ואני סמוך ובטוח שהמשטרה גם תיקח את המטלה ותנהל את הסדר.

אליהו ליפשיץ: אם יהיה מי שיתאם, גוף כזה או אחר, המשטרה עדיין ממונה על הסדר הציבורי.

אליהו ליפשיץ: מהות החלטת הממשלה היא על ניהול האתר בעת אירוע ובחיי היום-יום.

אליהו ליפשיץ: השאלה היא האם זה ימשיך להיות המועצה למקומות הקדושים או שיהיה זה גוף מיוחד שיוקם לשם כך, ויש על כך דיונים.

אליהו ליפשיץ: זה לא ישנה במאום את אירועי ל"ג בעומר, גם אם עד שנה הבאה יוחלט בעניין המשטרה תמשיך לנהל את הסדר.

אליהו ליפשיץ: תפקיד המשטרה, בצדק, לא לקבוע אילו אדמו"רים יגיעו לקבר ברכבם.

אליהו ליפשיץ: קראתי שבשנים האחרונות יש אדמו"רים מסוימים שבכך שלא מאפשרים להם להגיע לקבר זוהי פגיעה בכבודם ובכבוד הציבור, היו כאלה שחזור לביתם ולא יכלו להגיע ולהשתתף בהילולה – ודבר כזה אסור שיקרה.

אליהו ליפשיץ: מצד שני אסור שזה יקרה בצורה ספונטאנית, זה חייב להיות בשקיפות וידוע מראש.

אליהו ליפשיץ: ישנה רשימה של כשמונים אישי ציבור הקשורים למסגרת.

אליהו ליפשיץ: ניתן לתאם את הגישה שלהם שלא ברגעי לחץ, הרשימה נמצאת אצל המועצה למקומות הקדושים.

אליהו ליפשיץ: ניתן לקבוע שתהיה וועדה ציבורית שתקבע את הרשימה המצומצמת מראש והכול יהיה ראוי יותר.

אליהו ליפשיץ: גם תופעת השתדלנות לא מקובלת על הדעת.

דוד אזולאי: אני מצפה ממך כיועץ משפטי בדיון כזה שמייד לאחר אירועי ל"ג בעומר תחשבו על דרך מקובלת וראויה להגיש את אותה רשימה.

דוד אזולאי: כל השקיפות הזו תתאפשר מאוחר יותר אבל במועד כה מאוחר זה לא מתאפשר.

דוד אזולאי: אולי זה יתאפשר לשנה הבאה.

אליהו ליפשיץ: אני כבר שנתיים טוען את הטענה הזו, ולא רק לפני האירוע.

אליהו ליפשיץ: הרשימה כבר קיימת ואני הגשתי רשימת קריטריונים על פיה אפשר לקבוע מי ייכנס לרשימה.

דוד אזולאי: אנחנו נקבל את הרשימה הזו מהמועצה למקומות הקדושים ונטפל בעניין.

אורי מקלב: גם אם לא הייתה רשימה הרי מדובר בשאלה עקרונית, האם זה לפי אישורים?

אליהו ליפשיץ: זו בעיה טכנית בשטח.

אורי מקלב: יכול להיות שאדמו"ר אחד יקבל אישור ולא יגיע, ונותן את האישור שלו למישהו אחר שעולה עם הרכב שלו והוא כלל לא אדמו"ר.

אורי מקלב: זה משהו שצריך למנוע אותו.

אורי מקלב: צריך גם רשימה של קריטריונים וגם שהיכולת לזהות בשטח תהיה אנושית.

דוד אזולאי: אני מבקש לשמוע את דבריו של נציג שירותי הכבאות.

דני חנניה: מפקד המחוז נתן סקירה מעמיקה, כולנו עובדים בשיתוף פעולה.

דוד אזולאי: תודה רבה.

דוד אזולאי: נציג מנהל מקרקעי ישראל, בבקשה.

גבי ויסמן: תודה, אני רוצה לומר כמה דברים.

גבי ויסמן: קודם כל, אני רוצה לסבר את האוזן – השטח פה הוא גדול, מדובר באלפי דונמים של שטח המשועבדים לאירוע שהמשטרה חוסמת אותם.

גבי ויסמן: אנחנו ביקשנו שיהיה "בעל בית", כי כשאין כזה אין מי שייקח אחריות, יש למלא את החלטת הממשלה שיהיה מי שאחראי לקרקע.

גבי ויסמן: אנחנו גם דרשנו שיהיה תכנון כולל לכל המרחב, אף אחד לא לוקח את זה על עצמו ואם אין תוכנות כזו אנחנו לא יכולים להקצות דבר.

גבי ויסמן: חלק מהפעולות שאנחנו עושים ביחד הן בניגוד לחוק, שיהיה ברור.

גבי ויסמן: כולנו רוצים לקיים את האירוע כי אף אחד לא יכול לעצור את האנשים שיבואו לפה, ואנחנו עושים כמיטב יכולתנו בעניין.

גבי ויסמן: ברגע שאין תכנון כולל, לא ידועים מראש המשאבים הנדרשים.

גבי ויסמן: לכן, כרגע מושקעים משאבי קבע וייתכן ששינוי קבע יעשה שינוי מהותי, ויפה שעה אחת קודם לתכנן כדי למקד את המשאבים בצורה טוב יותר.

דוד אזולאי: תודה.

דוד אזולאי: רשות הדיבור ניתנת לעמית סופר – יושב ראש המועצה האזורית מרום גליל.

עמית סופר: תודה, אני רציתי להתייחס לדברים שנאמרו על ידי מפקד המחוז ואחרים בנושא הרוכלות.

עמית סופר: זה באחריותנו, מצפים מהרשות המקומית שתעשה את כלל הדברים – כולל רישוי עסקים, אחזקה, ביטחון והנדסה, ואני חייב לומר שעד היום המועצה לא תוקצבה לאירוע הזה בכלל.

עמית סופר: אני מדבר גם על האירועים ביום יום אין לנו תקצוב.

עמית סופר: אני מבקש שהנושא יטופל ויהיה תקציב כדי שנוכל לטפל באירועים הללו באופן מלא.

עמית סופר: גם בנושא חילול שבת, אני מודיע שבשבת הקרובה תהיה קריסה של מערכת הביוב במירון וזה יגרום לחילול שבת.

עמית סופר: אין פה מענה כולל לתשתיות הללו, זה משנה לשנה עולה ועד היום לא טופל.

עמית סופר: מעבר לכך, יש נושאים אחרים בתחום אחריותה של המועצה, וכל פעם שאנחנו מעלים את הנושאים מעולם המועצה לא תוקצבה.

עמית סופר: מדובר על מיליון ושבעה מאות מבקרים בשנה, שזה כמעט מחצית מהאוכלוסייה של מרום גליל, והרי המועצה לא מתוקצבת בנושא הרשב"י גם לא בשקל אחד.

דוד אזולאי: אדוני יש לי בקשה אלייך, על מנת שנהיה מעשיים.

דוד אזולאי: מיד לאחר אירוע ל"ג בעומר תפנה לוועדה ותעלה את הנושאים.

דוד אזולאי: אני מבטיח לך שיתקיים דיון בעניין כפי שאמרתי קודם וזה יתחבר לדיון על החלטת הממשלה, מפני שזה חלק מכל אותו עניין.

דוד אזולאי: בהזדמנות זו אני מזכיר גם את תושבי המושב מירון, שהם בין הסובלים המרכזיים באירועים ואינם מתוגמלים כלל.

דוד אזולאי: יש לקיים על כל הנושאים הללו דיון עם כל הגורמים הרלוונטיים – כולל גורמי ממשלה, שכולם יבואו לדיון ונקיים על כך דיון ואולי נקבל תשובות ונעקוב אחרי הדברים.

דוד אזולאי: מיד לאחר האירוע אני מצפה לפנייה ממך לוועדה.

דוד אזולאי: האם הרב הלפרין רוצה להתייחס?

מרדכי הלפרין: אני אנסה להתייחס בקצרה, היה לנו השנה שיתוף פעולה יוצא מן הכלל עם משטרת ישראל ועם ועדת החמישה שאחראית על כל הקורה ברשב"י.

מרדכי הלפרין: במשך השנה לא הוזמנו לשום ישיבות שהתקיימו מטעם משרד התיירות והמרכז הארצי למקומות קדושים.

מרדכי הלפרין: כפי ששמעתם בדיון, עלו בעיות ביוב שעולה על גדותיו, אנחנו סובלים מזה לא רק בל"ג בעומר אלא כל הזמן.

מרדכי הלפרין: יש פעולות נוספות שעם קצת שיתוף פעולה וקצת רצון טוב היו יכולות למצוא את פתרונן.

מרדכי הלפרין: לפני שנתיים הגשנו לבית המשפט בקשה לצוו, קיבלנו את הצו ועשינו פשרה בעניין.

מרדכי הלפרין: לצערי, במשך השנתיים אותן נקודות שעלו אז לא קודמו במלואן, וגם לא בחציין – למרות הדברים הטובים הרבים שנעשו, בעיקר על ידי וועדת החמישה.

מרדכי הלפרין: הרשות הלאומית לזהירות בדרכים גם היא תרמה הרבה.

מרדכי הלפרין: אבל כל אלו לא פתרו את הבעיות הפנימיות של דרכי הישוב, דרכן עולים לרגל לא רק בל"ג בעומר אלא בעוד מאה ימים שונים בשנה.

מרדכי הלפרין: בחג העצמאות היה חבר הכנסת ברשב"י, אני בטוח שנתקלת בתנועה מסודרת של אנשים, היו הרבה סדרנים והאתר היה נראה כמו אתר לאומי השווה לאתרים מכובדים בכל העולם – אבל אני לצערי לא רואה זאת כך.

מרדכי הלפרין: אני לא מסוגל לומר איך נראה האתר לעיני מבקר כל זמן שהוא נראה כפי שהוא נראה עד עכשיו מבחוץ.

מרדכי הלפרין: אנחנו ביישוב, חלקנו גרים מעל הרשב"י, חלקנו בצידיו ומעליו והדרכים עוברות דרכינו, אנחנו לא יכולים להמשיך בנטל.

מרדכי הלפרין: העברנו לוועדת הפנים של הכנסת מסמכים, אנחנו כבר שנים מקבלים הבטחות.

מרדכי הלפרין: הדבר המעשי שאני יודע לעשות הוא פנייה לבתי משפט לצערי הרב.

מרדכי הלפרין: לא נותרה לנו ברירה ונכון לרגע זה יש צו בית משפט שעד הסדר בעיות שהצגנו אין לבצע עבודה בתחום הישוב מירון.

מרדכי הלפרין: אני כולי תקווה שבעוד שעתיים שנישב עם אנשי המרכז הארצי למקומות קדושים תיפתר גם הסוגיה הזו, אבל נכון לעכשיו אין לעשות שום עבודה ביישוב.

מרדכי הלפרין: אני מקווה שנצליח לפתור את הבעיה.

דוד אזולאי: תודה רבה.

דוד אזולאי: לפני שאגש לסיכום הדברים אני מודיע לחברים שמעוניינים להצטרף לסיור במרומי ההר, הם מוזמנים מיד לאחר נעילת הישיבה.

דוד אזולאי: אני רוצה להודות לכל מי שישב פה במהלך הדיון, כולל כל מי שנמצא סביב השולחן שנשארו לדיון החשוב ועל כך תודתי.

דוד אזולאי: כמובן אני רוצה להודות לחברי הכנסת שטרחו ובאו מרחוק על מנת להשתתף דיון.

דוד אזולאי: הוועדה פונה לכל הגורמים לעשות הכול ולהימנע מחילולי שבת – הוראה ברורה של מפקד המחוז ושל הממונים על העניין.

דוד אזולאי: הוועדה מחזקת את ידי העושים במלאכה על מנת לארגן ולהפעיל את אירועי ל"ג בעומר במירון בצורה ראויה ומוצלחת ובראשות משטרת ישראל והמרכז הארצי למקומות הקדושים בחסות משרד התיירות.

דוד אזולאי: הוועדה פונה למפקד המחוז הצפוני לפעול בכל דרך כדי לאפשר גישה נוחה ומכובדת לאדמו"רים והרבנים.

דוד אזולאי: הוועדה קיבלה בסיפוק רב את הודעת מפקד המחוז לפעול כדי לאשר ל-"איחוד הצלה" לפעול בשטח ההר במשך כל האירוע ולאפשר למתנדבים לפעול ולנוע על מנת לתת שירות לאותם אנשים הזקוקים לשירות זה.

דוד אזולאי: הוועדה תקיים דיון לאחר ההילולה כדי לבדוק מדוע לא מיישמים את החלטת הממשלה בכל הקשור לציון הרשב"י ותקציב למועצה המקומית מרום הגליל.

דוד אזולאי: הוועדה קיבלה את הודעת הנוגעים בדבר בענייני שירותים, מזגנים וכבישי הגישה שהנושאים הללו יטופלו עד האירוע ועל כך תודתנו.

דוד אזולאי: אני מודה לכולם, הישיבה נעולה.